Maybelline “Make It Happen” Beri Inspirasi Pada Gadis Yang Sedang Mengejar Impian

Jenama mekap No.1 Malaysia , Maybelline melancarkan slogan baru khas untuk memberi inspirasi kepada para gadis yang sedang mengejar impian mereka. “Make It Happen” menjadi slogan inspirasi baru daripada Maybelline New York, yang mahukan para gadis di Malaysia mengejar impian mereka tanpa rasa takut, sebaliknya dengan penuh keyakinan, sikap positif dan penuh kreatif dengan penggunaan mekap.
Sewaktu majlis pelancaran slogan baru, Pink Fong, Pengurus Pemasaran Maybelline New York Malaysia, menjelaskan rasional di sebalik slogan jenama yang baru ini. “Sebagai jenama kecantikan untuk wanita, kami melihat keperluan untuk mengubah cara kami berkomunikasi dengan mereka, terutamanya generasi milenium baru, agar sesuai dengan cara mereka berfikir, bertindak dan menjalankan kehidupan.”

Slogan baru Maybelline turut memperkenalkan #MaybellineITGirls
Slogan Baru Maybelline, ‘Make It Happen’
“Melalui slogan baru ‘Make It Happen’, kami kini meminta wanita untuk mentakrifkan kecantikan mengikut terma masing-masing, dan dengan semangat keyakinan yang memacu kecantikan menjadi tindakan yang penuh keberanian. Perkataan ‘IT’ dalam Make It Happen merupakan satu perkataan yang penuh berkuasa yang menjadi sebahagian daripada slogan Maybelline sejak beberapa dekad; kini ‘IT’ terletak kepada setiap wanita untuk mentakrifkannya sendiri. Slogan ini menyatakan bagaimana Maybelline New York memperkasakan para wanita hari ini untuk mentakrifkan kecantikan mereka sendiri, menjalani kehidupan yang sepenuhnya dan mencapai impian,” tambah Fong.

Maybelline New York turut menampilkan sekumpulan wanita yang memiliki semangat ‘Make It Happen’ untuk mencapai impian masing-masing. Mereka adalah pada gadis ‘IT’ daripada pelbagai latar belakang dan minat, tetapi semunya berkongsi semangat yang sama dalam mencapai matlamat hidup mereka, termasuklah peserta peringkat akhir rancangan Asia’s Next Top Model 4, di mana Maybelline New York merupakan penaja rasmi bagi mekap.

Menurut Fong, mereka mewakili wanita Malaysia kerana kisah mereka menjadi inspirasi kepada wanita Malaysia lain untuk bersikap berani mencapai impian masing-masing.
Kuasa Transformasi Mekap Maybelline Bawa Gadis Mencapai Impian
Menurut Fong, mekap menyediakan faktor keyakinan dan pemboleh yang tinggi dan dapat menembusi halangan yang paling besar dalam mencapai impian – iaitu kurang keyakinan diri.
Gadis ‘IT’ Maybelline turut berkongsi pengalaman bagaimana mekap mengubah kehidupan mereka, dan memberikan mereka keberanian, semangat dan keyakinan untuk mencapai impian. Mereka terdiri daripada satu-satunya peserta Malaysia dalam Asia’s Next Top Model 2016, Nuraini Mohd Noor; usahawan seni dan pereka barangan kemas Harmini Asokumar; aktres Nur Elisya Mohd Faisal; penyanyi Youtube, Johanis Mohd Sani; vlogger kecantikan dan gaya hidup Wong JieXhia; dan model bebas Noorzamrina Hj Zamrin.
Finalis Asia’s Next Top Model 4 dari Malaysia, Nuraini Mohd Noor, atau lebih dikenali sebagai ‘Tuti’, mendedahkan bahawa mekap bukan sekadar sebahagian daripada kerjayanya sebagai model. “Seperti pengasas America’s Next Top Model Tyra Banks yang pernah berkata, ‘Saya suka dengan keyakinan yang diberikan oleh mekap kepada saya’. Bagi saya, rangkaian produk Maybelline yang pelbagai membolehkan saya menyerlahkan daya kreativiti dalam menentukan penampilan saya pada setiap hari.” kata Tuti.
Harmini, yang ditampilkan dalam kempen ‘IT’ Girls misalnya, mengambil langkah berani untuk berhenti daripada kerja yang stabil sebagai Eksekutif Komunikasi untuk menumpukan perhatian penuh kepada minat besarnya, iaitu menguruskan perniagaan menjual barangan perhiasan rekaannya.
“Maybelline pasti merupakan jenama yang mengubah wanita untuk memberi mereka sikap dan kekuatan bagi meneruskan apa yang mereka percaya,” terang Harmini. “Ia bukan hanya mekap; tetapi keyakinan yang diberikan daripada penampilan kita yang terbaik tanpa perlu berbelanja besar. “
Seperti Harmini, Nur Elisya yang berusia 17 tahun mahu menjadi seorang usahawan dan mengharapkan sokongan daripada keluarganya. Dia sibuk membahagikan masa antara pelajaran dan berlakon untuk televisyen, tetapi dia mengambil komitmen ketiga iaitu belajar kemahiran pengurusan perniagaan daripada kakaknya, iaitu pelakon dan usahawan, Fasha Sandha, kerana dia mengimpikan untuk menjadi bos kepada dirinya sendiri pada suatu hari nanti.
“Setiap kali saya berasa putus asa, saya akan menggunakan gincu Maybelline Rosy Matte. Gincu ini menjadikan bibir saya kelihatan cantik dan mungil. Setiap kali saya menggunakan gincu ini, tanda-tanda keletihan di muka saya hilang dan digantikan dengan rupa bertenaga dan yakin. Ini meningkatkan keyakinan diri saya dan membuat saya rasa seperti saya boleh mengambil apa sahaja cabaran yang mendatang,” kata Nur Elisya.
Noorzamrina Hj Zamrim percaya bahawa kebahagiaan sebenar datang daripada melihat rakan-rakannya dan orang yang disayangi juga gembira. Pelajar dan juga model bebas berusia 22 tahun ini sering sibuk, namun selalu mencari masa untuk menggembirakan rakan-rakan dan keluarganya dengan mengejutkan mereka dengan kek coklat dan biskut yang dibuat sendiri.
“Untuk menyebarkan kegembiraan, seseorang itu terlebih dahulu perlu membawa aura yang positif. Maybelline Hypersharp Powerblack Liquid Liner benar-benar menyerlahkan penampilan saya. Apabila saya kelihatan cantik di cermin, saya rasa hebat juga, dan semua perasaan yang positif datang dan membantu saya menggembirakan orang lain,” katanya.
#MaybellineITGirls
Ketahui lebih lanjut tentang kuasa transformasi melalui solekan Maybelline solek dalam buku ‘IT’ Girls, kini boleh didapati di www.facebook.com/MaybellineMalaysia dan hashtag rupa yang anda suka atau tampilkan #MaybellineITGirls.
Dengan pelbagai jenis produk Maybelline yang boleh didapati di semua kedai utama dan farmasi, mesej ‘Make It Happen’ oleh jenama ini bakal mencapai kepada gadis-gadis Malaysia dari semua lapisan masyarakat, memberi inspirasi kepada mereka untuk berjaya dan menakluk semua kemungkinan.


5 Tanda Mayonis Rosak Dan Tak Boleh Dimakan, Elak Diri Dari Keracunan Makanan!

Mayonis merupakan produk kegemaran orang Rusia yang turut mempunyai peminatnya sendiri di Malaysia. Ia digunakan dalam pelbagai jenis hidangan seperti sandwich dan juga salad. Tapi kebanyakan peminat sos ini tidak tahu mayonis mudah rosak lebih-lebih lagi jika disimpan lama dalam peti sejuk. Sebenarnya ada tanda-tanda mayonis rosak yang ramai tak tahu.
Untuk pengetahuan anda, seperti makanan lain, mayonis juga mempunyai tarikh luput. Kadangkala mungkin anda tak perasan tanda mayonis sudah tidak boleh dimakan. Jadi, ikuti perkongsian penulis mengenai tanda mayonis rosak supaya dapat elak dari keracunan makanan!

Baca juga: Ini Tips Kesan Makanan Basi, Hati-Hati Jangan Sampai Duduk Hospital!
5 TANDA MAYONIS ROSAK
1. BAU MASAM ATAU BUSUK

Cara untuk mengenali mayonis rosak adalah ia mengeluarkan bau masam atau busuk. Secara amnya, mayonis tidak mempunyai sebarang aroma, manis atau masam tetapi saat anda terbau masam atau busuk, itu bermakna ia sudah tidak boleh dimakan.
Selain itu, teksturnya juga menunjukkan perubahan kepada lebih cair dan tidak berkrim seperti yang baru dibuka. Buang segera jika mendapati mayonis anda lain teksturnya dan juga berbau busuk.
2. RASA MENJADI MASAM ATAU PAHIT
Tanda yang paling jelas mayonis sudah rosak adalah perubahan pada rasanya. Jika mayonis  berubah rasa kepada masam atau pahit, segeralah buang kerana itu tanda kualitinya telah berubah disebabkan rosak.
Selain itu, jika anda mendapati bekas plastik mayonis sudah kembung dan bergas lalu apabila dibuka, udara termampat keluar dari dalam, ini juga petanda mayonis telah rosak dan tidak sesuai untuk dimakan.
Jadi selain daripada rasanya yang lain dari kebiasaannya, perhatikan juga plastiknya untuk mengetahui sama ada mayonis masih boleh dimakan atau tidak.
3. TEMPOH 2 BULAN SELEPAS DIBUKA

Untuk pengetahuan anda, mayonis yang tidak dibuka lazimnya mempunyai tempoh penggunaan terbaik selama 2-3 bulan selepas tarikh pembuatan atau sebelum ia tamat tempoh. Namun, sebaik sahaja anda membuka mayonis, ia boleh disimpan selama kira-kira 2 bulan di dalam peti sejuk kerana suhu sejuk melambatkan penapaian.
Penting untuk menggunakan sudu yang bersih dan kering ketika mengambil mayonis agar ia tidak tercemar. Malah, jangan sesekali cuba mencelup jari ke dalam mayonis!
4. BERKULAT
Mayonis yang baik tidak sepatutnya berkulat. Jika mayonis berkulat sehingga menimbulkan spora hijau, biru atau hitam itu maknanya ia sudah tidak boleh dimakan.
Ada juga sesetengah orang yang hanya membuang lapisan atas yang berkulat dan masih menggunakan lapisan bawah yang tidak dinaiki kulat. Jangan begitu, jika sudah jelas kulat pada mayonis, buanglah kerana ia sudah tercemar.
5. BERUBAH WARNA LEBIH GELAP

Kalau nak tahu, mayonis dijual dalam pelbagai warna seperti putih, sedikit kekuningan dan kuning cerah. Penting untuk anda periksa warna asal mayonis apabila baru dibeli dan dibuka untuk memastikan ia masih boleh dimakan selepas menyimpannya.
Jika selepas penyimpanan anda mendapati mayonis telah bertukar warna yang lebih gelap seperti kekuningan gelap atau keperangan, kemungkinan besar ia sudah rosak dan tidak boleh dimakan.
Andai mayonis anda mempunyai tanda-tanda di atas, segera buang supaya dapat elak diri daripada keracunan makanan akibat makanan yang sudah tamat tarikh luputnya. Oleh itu, sebaiknya beli dan gunakan mayonis secepat mungkin supaya ia tidak rosak di dalam peti sejuk anda.
Sumber: Fimela


Me-O Edarkan Payung Parasol & Apron Untuk Peniaga Kecil..  Jom Daftar Sekarang!

Saban hari, sejak pandemik Covid-19 melanda negara, kita sering mendengar keluhan dan rintihan rakyat yang terkesan akibat daripada masalah ini. Ada diantara kita yang tidak dibayar gaji, diberikan cuti panjang dan diberhentikan pekerjaannya.
Sadis kan? Namun, ramai dikalangan individu ini terus berjuang dan memilih untuk menjalankan perniagaan secara kecil-kecilan demi mencari sesuap nasi buat keluarga tercinta kerana keadaan ekonomi yang belum stabil menyebabkan peluang pekerjaan semakin berkurangan.

Me-O nak ‘Payung!’ perniagaan anda!

Ha! Terkini Me-O nak payung perniagaan kecil anda dengan payung parasol dan apron percuma.

Caranya mudah je, anda cuma perlu ikuti langkah di bawah:

Ambil gambar hadapan dan papan tanda gerai anda
upload gambar tersebut dan isikan maklumat anda di borang penyertaan di www.perfectcompanion.com.my

**Peniaga terpilih akan dihubungi sebulan setelah tempoh pencalonan tamat.

Anda bukan hanya boleh mendaftarkan diri anda tetapi anda juga boleh mendaftarkan kenalan dan ahli keluarga anda yang ingin menyertai program anjuran Me-O ini. Semoga dengan hasil usaha yang dijalankan oleh pihak Me-O, sedikit sebanyak bebanan yang ditanggung oleh peniaga kecil ini dapat di diringankan.
Dikenali di Asia Tenggara, Me-O tawar pelbagai pilihan produk makanan kucing!

Me-O bukanlah jenama yang asing lagi bagi peminat kucing. Menawarkan pelbagai variasi makanan kucing seperti makanan kering, makanan basah dan ‘Cat Treat’ yang diperkaya dengan pelbagai sumber khasiat dan kebaikan.
Maka, tak hairanlah jika jenama ini mendapat tempat di hati Si Meowy.
Me-O sesuai untuk semua baka kucing.

Selain itu, makanan kucing keluaran Me-O sesuai diambil oleh semua baka kucing. Lengkap dengan pelbagai nutrisi seperti Taurina, Vitamin C dan Omega 3 & 6 serta Zinc. Me-O juga dapat membantu mengelakkan masalah jangkitan pada pundi kecing Si Meowy.
Dengan Me-O, Si Meowy anda akan jadi lebih cergas dan dalam masa yang sama bulu dan kulit si Meowy akan jadi lebih berkilat dan sihat.

Antara produk best seller Me-O adalah Me-O Cat Lick! Me-O Cat Lick ni ada pelbagai variasi seperti:

Chicken and Liver
Bonito
Crab
Salmon
Katsuo
Tuna with Scallop
Maguro

Pek sachetnya memudahkan untuk diberikan kepada Si Meowy dan proses direct feeding ni boleh merapatkan hubungan anda dan Si Meowy. Bagi anda yang berminat nak cuba produk Me-O untuk Si Meowy, anda boleh dapatkan produk Me-O di semua pasar raya, pasar mini, kedai haiwan peliharaan atau secara atas talian di:

www.pcmonlineshop.com
Lazada Official Store: Me-O
Shopee Official Store: Me-O

Nak dapatkan lebih banyak info mengenai produk dan aktiviti terkini Me-O? Ikuti Facebook rasmi mereka  di https://www.facebook.com/mymeocat/


Media Prima Atasi Google Dan Facebook Sebagai Pilihan Popular Kandungan Mudah Alih

Media Prima Berhad, kumpulan media bersepadu terbesar di Malaysia, kini mengatasi Google dan Facebook sebagai pilihan paling popular untuk kandungan mudah alih (mobile content) dalam kalangan pengguna di Malaysia.
MEDIA PRIMA BERADA PADA KEDUDUKAN TERATAS!

Berdasarkan laporan terkini dari Comscore  (sebuah syarikat pengukuran dan analitik media yang berpangkalan di Amerika Syarikat), Media Prima berada di kedudukan teratas dalam jumlah audiens bagi bulan Disember 2018 di Malaysia, dengan sejumlah 13.60 juta pengunjung unik, suatu peningkatan sebanyak 62% dari bulan Disember 2017. Ini diikuti oleh Google Sites dengan jumlah 12.95 juta pengunjung unik, serta Facebook dengan 12.92 juta pengunjung unik. Ini jelas menunjukkan kejayaan usaha transformasi Kumpulan untuk menjadi sebuah syarikat kandungan digital dan perdagangan yang utama.
Bukan itu sahaja, salah satu jenama terkenal sebelum Harian Metro dan Berita Harian di dalam Media Prima iaitu NST juga menjadi peneraju dalam sumber carian berita di Malaysia.

JENAMA POPULAR MEMBUKA RUANG

Selain itu, REV Asia yang meluas dengan jenama-jenama popularnya seperti – SAYS, OhBulan!, Rojaklah, Viral Cham, 8coin, Sirap Limau, MyResipi, Kongsi Resipi, dan JUICE – kini turut memiliki The Vocket – portal berita sosial berbahasa melayu yang popular, Mashable Southeast Asia – jenama berita digital terbaru yang terkenal, dan TanTanNews – media portal berita dan
kandungan terkenal berbahasa Cina.
Terbaharu, Ripple (Evolusi Rangkaian Radio Media Prima) juga telah membuka peluang untuk berhubung dengan audiens melalui pengenalan tujuh aset digital baharu – Dhia, Donna, Lunaria, TheLaki, Likely, Chapters, dan Wakeke. Sasarannya adalah untuk berhubung melalui sinergi media digital, radio penyiaran dan dagang.
Via: Malaysian Insight
“Sebagai kumpulan media terbesar di Malaysia, kelebihan utama kami adalah kebolehan untuk menarik jumlah audiens yang ramai seperti mana kami lakukan di kalangan pengguna peralatan telefon pintar dan peralatan komunikasi mudah alih (mobile devices)” Datuk Kamal Khalid, Pengarah Urusan Kumpulan Media Prima, berkata.
“Ini merupakan kali pertama syarikat media tempatan berjaya mengatasi syarikat-syarikat media terbesar global di Malaysia justeru menunjukkan strategi digital yang dilaksanakan telah membawa hasil. Ia juga memberi peluang untuk Media Prima menarik pengiklan yang ingin berhubung kepada audiens yang ramai secara digital melalui peralatan komunikasi mudah alih. Seterusnya, data yang diperolehi ini juga mengesahkah bagaimana telefon pintar semakin menjadi sebahagian daripada kehidupan harian kita, dan Kumpulan akan terus melabur dalam mengembangkan pertumbuhan segmen kandungan digital ini.”
*Tahniah Media Prima!


Media Prima Berhad Ambil Alih 25 Peratus Saham TantanNews

Media Prima Digital Sdn Bhd (MPD) menerusi anak syarikat milik penuhnya REV Asia Holdings Sdn Bhd (REV Asia) mengambil alih 25 peratus pegangan dalam Monster Scape Sdn Bhd, pemilik dan penerbit portal berita sosial berbahasa Cina, TanTanNews (www.tantannews.com).
Sebahagian daripada perjanjian itu, REV Asia akan mewakili portal berita dalam talian terbabit sebagai rakan Penjualan Semula Pengiklanan Eksklusif.

SELAMAT DATANG TANTAN NEWS!

TanTanNews adalah portal berita media sosial dan kandungan berbahasa Cina yang menfokuskan kepada berita-berita terkini dan cerita-cerita semasa berkaitan hiburan, pelancongan, fesyen serta gaya hidup. Dilancarkan pada tahun 2013, ia telah berkembang menjadi sebuah jenama terkenal dan menjadi sumber kepada kebanyakan pelawat dari Malaysia dan seluruh rantau.

Ketua Pegawai Eksekutif MPD, Rafiq Razali, berkata berdasarkan kepada Google Analytics, TanTanNews merekodkan sebanyak 2.8 juta paparan halaman (page views) dan 1 juta pengguna pada November 2018.

“Kami teruja dan mengalu-alukan TanTanNews ke rangkaian berbahasa Cina kami. Kami yakin pengambil alihan ini akan mengukuhkan kedudukan Media Prima sebagai syarikat media digital tempatan yang terbesar di Malaysia kerana terdapatnya permintaan besar untuk kandungan berbahasa Cina dari audiens dan pengiklan kami.
“Berdasarkan populariti TanTanNews dalam kalangan milenial berbangsa Cina dan kepakaran REV Asia dalam menyediakan penyelesaian kandungan tajaan dilihat sebagai peluang untuk penyelesaian lestari bagi menghasilkan pendapatan yang lebih baik.
“Kami juga baru memperkenalkan Pensasaran Semula Pengiklanan Digital melalui Kandungan Tajaan, di mana ia akan dipanjangkan kepada rangkaian berbahasa Cina kami. Seterusnya, kami akan terus mencari peluang pengambil alihan strategik dan kerjasama yang akan memacu pertumbuhan kepada segmen digital dalam Kumpulan, di samping saling melengkapi bisnes utama kami,” katanya dalam satu kenyataan.
TERUS MENGHASILKAN KANDUNGAN LEBIH KREATIF

Pengasas TanTanNews, Sean Teoh berkata penyertaannya dalam kumpulan media terbesar di Malaysia itu akan membolehkan lebih ramai pengiklan mencapai audiens dan pada masa yang sama mendapat faedah dengan mengguna pakai platform-platform Media Prima Digital untuk menghasilkan kandungan lebih kreatif kepada audiens kami.
Teoh berkata, perkongsian itu juga akan membolehkan pihaknya memberi tumpuan dalam menggunakan teknologi untuk mencipta produk-produk yang inovatif.
Sementara itu Pengarah Urusan REV Asia, Voon Tze Khay, berkata pengambil alihan pegangan TanTanNews itu akan terus mengukuhkan lagi posisi dominan REV Asia dalam komuniti milenial dalam talian berbahasa Cina dan membenarkan pihaknya untuk mengembangkan capaian kepada pengguna dalam segmen berita sosial dan hiburan.
“Sebagai perintis dan pendahulu dalam menyediakan kandungan penyelesaian secara tajaan kepada pengiklan di Malaysia, TanTanNews akan membolehkan REV Asia membantu pengiklan yang berpotensi untuk mencapai dengan pantas pasaran golongan muda berbangsa Cina yang cenderung membaca kandungan berita.
“Tambahan kepada kandungan yang ditaja itu, REV Asia juga akan menyalurkan kandungan berkaitan perniagaan kecil dan sederhana ke dalam TanTanNews,” katanya.
REV Asia – sebuah syarikat media digital terbesar di Asia Tenggara dengan gabungan pengikut secara puratanya sebanyak 8.4 juta pengunjung unik mengikut Google Analytics – mempunyai portfolio popular yang luas dengan jenama-jenama dalam talian popular seperti SAYS, OhBulan!, RojakLah, Viral Cham, 8coin, Sirap Limau, MyResipi, Kongsi Resepi, JUICE, dan yang terkini, Mashable Southeast Asia.
Perolehan digital Media Prima meningkat kepada RM64.3 juta untuk tempoh kewangan sembilan bulan berakhir 30 September 2018 (9MFY18) dari RM28.0 juta dalam tempoh perbandingan (9MFY17). Ini mencerminkan kemajuan positif pelan transformasi bisnes Media Prima, dipacu oleh strategi-strategi termasuk mempercepatkan pendapatan pengiklanan digital dan peluang-peluang pengewangan.
Sumber : Berita Harian


Media Prima Berhad Lantik Dato’ Iskandar Mizal, Pengarah Urusan Kumpulan Baharu

Hari ini, 28 Febuari 2020, Media Prima Bhd (Media Prima) telah umumkan Datuk Kamal Khalid bakal tamatkan perkhidmatannya sebagai Pengarah Urusan Kumpulan pada 31 Mac 2020 ini. Susulan dengan itu, Dato’ Iskandar Mizal Mahmood telah dilantik sebagai Pengarah Urusan Kumpulan, Media Prima Berhad berkuat kuasa 1 April 2020.
MEMEGANG TANGGUNGJAWAB SEJAK 2009

Datuk Kamal telah diberikan tanggungjawab dan memegang amanah sejak 2009. Antara jawatan yang pernah dipegang adalah sebagai Ketua Pegawai Eksekutif, Rangkaian Televisyen Media Prima; Ketua Pegawai Operasi, Perkhidmatan Perkongsian Kumpulan; Ketua Pegawai Operasi, Pembangunan Perniagaan dan Antarabangsa dan Ketua, Pengedaran Kandungan.
TELAH BANYAK BERJASA UNTUK MEMULIHKAN KORPORAT

Lembaga Pengarah Media Prima (“Lembaga Pengarah”) mengucapkan setinggi-tinggi penghargaan di atas kepemimpinan, dedikasi dan sumbangan Datuk Kamal. Datuk (Dr) Syed Hussian Aljunid, Pengerusi Kumpulan, Media Prima berkata:

“Datuk Kamal telah berkhidmat hampir 11 tahun dan beliau amat berdedikasi dalam menerajui syarikat semasa keadaan yang begitu mencabar dalam sejarah Media Prima. Biarpun menghadapi lanskap media yang sering berubah dan semakin berfragmentasi, Datuk Kamal telah memberikan bimbingan yang tidak ternilai kepada pasukan pengurusan, melancarkan beberapa inisiatif perniagaan baru dan bekerjasama rapat dengan Lembaga Pengarah bagi menangani cabaran-cabaran. Pada masa yang sama mengekalkan piawaian tadbir urus yang tinggi. Kami mengucapkan yang terbaik untuk masa depan beliau.”

Datuk Kamal berkata:
 “Saya percaya ini merupakan masa yang terbaik untuk memberi ruang kepada tenaga kepemimpinan baru untuk meneruskan kemajuan yang telah dicapai oleh Kumpulan menerusi fasa pertama pelan transformasi perniagaan. Ia merupakan satu penghormatan kerana diberi peluang untuk bekerja dengan Lembaga Pengarah dan rakan-rakan sekerja, yang kesemuanya telah memberikan sumbangan yang besar kepada kejayaan Media Prima selama ini. Saya ingin mengucapkan terima kasih di atas sokongan mereka. Saya bersyukur meninggalkan Media Prima dalam tangan pasukan pengurusan yang mantap untuk meneruskan transformasi ini. Saya mengucapkan yang terbaik untuk mereka.”
DATO’ ISKANDAR SEBAGAI PENGARAH URUSAN KUMPULAN YANG BARU

Kumpulan telah mengumumkan pelantikan Dato’ Iskandar Mizal bin Mahmood sebagai Pengarah Urusan Kumpulan, Media Prima Berhad berkuat kuasa 1 April 2020. Beliau menyertai Media Prima sebagai Pengarah Eksekutif Kumpulan pada 1 Oktober 2019.
Dato’ Iskandar berpengalaman lebih 30 tahun dengan pelbagai syarikat, daripada syarikat multinasional hingga ke syarikat berkaitan kerajaan, meliputi sektor perbankan pelaburan hingga ke sektor teknologi. Beliau akan membawa pengalaman bersamanya untuk membantu Kumpulan dalam inisiatif transformasi syarikat dan pemulihannya. Beliau kini juga adalah ahli Lembaga Pengarah di Theta Edge Berhad dan Globetronics Technology Berhad.
SEORANG YANG BERPENDIDIKAN & BERPENGALAMAN

Dato’ Iskandar berkelulusan Ijazah Sarjana Muda Sains Pentadbiran Perniagaan dari Universiti Boston, Amerika Syarikat, pengkhususan dalam bidang Perakaunan. Dato’ Iskandar telah memegang beberapa jawatan dan portfolio. Pihak Lembaga Pengarah berasa gembira di atas penerimaan jawatan Pengarah Urusan Kumpulan oleh Dato’ Iskandar.
Pihak Lembaga Pengarah berasa gembira di atas penerimaan jawatan Pengarah Urusan Kumpulan oleh Dato’ Iskandar. Datuk (Dr) Syed Hussian Aljunid berkata:
“Dato’ Iskandar merupakan seorang pemimpin yang berpengalaman dan berbakat yang bakal memberi sumbangan besar kepada Kumpulan. Kami menjangkakan peralihan kepemimpinan yang lancar, berdasarkan pengetahuan beliau dalam industri media dan juga setelah berkhidmat sebagai Pengarah Eksekutif Kumpulan di Media Prima. Kami yakin Dato’ Iskandar akan meneraju Media Prima ke tahap baru kejayaan operasi dan prestasi kewangan. Tidak kurang penting juga, Lembaga Pengarah percaya pelantikan ini akan meneruskan kesinambungan usaha transformasi Media Prima dalam menjadi syarikat kandungan pertama-digital dan perdagangan.”
Datuk Kamal menambah:“Saya menaruh keyakinan terhadap pelantikan Dato’ Iskandar. Sifat kepemimpinan, pengetahuan dan hubungan semasa beliau dengan Lembaga Pengarah dan pengurusan kanan akan membolehkan beliau menyesuaikan diri dengan lancar ke dalam portfolio barunya. Saya akan memberikan yang terbaik bagi membantu beliau semasa tempoh peralihan ini.”


Media Prima Berhad Lantik Rafiq Razali Sebagai Pengarah Eksekutif Yang Baharu

Media Prima Berhad yang merupakan kumpulan media bersepadu sepenuhnya terbesar di Malaysia pada hari ini mengumumkan pelantikan Encik Rafiq Razali, 36 tahun, sebagai Pengarah Eksekutif Kumpulan Media Prima yang baharu, berkuatkuasa 18 Februari 2021.
BERJAYA LAKSANA STRATEGI PEMULIHAN PERNIAGAAN
Sumber foto : The Edge

Encik Rafiq memulakan kerjayanya di Media Prima pada 2016 sebagai Ketua Pegawai Eksekutif, REV Media Group (RMG) (dahulunya dikenali sebagai Media Prima Digital). Beliau berjaya melaksanakan strategi pemulihan perniagaan (business turnaround) yang memacu RMG menjadi satu daripada syarikat media digital yang terunggul dari segi kewangan dan capaian audiens. Kejayaaan pemulihan ini turut membawa kepada pertumbuhan pendapatan yang signifikan dan konsisten, menjadikan RMG syarikat yang mencatat keuntungan.
Berkelulusan Sarjana Muda Sains (Kepujian Kelas Pertama) dalam Sains Aktuari dari Pennsylvania State University, Amerika Syarikat, beliau juga telah melengkapkan ASEAN Senior Management Development Program daripada Harvard Business School ACM.

BAWA NAMA MEDIA PRIMA KEDUDUKAN KETIGA SELEPAS GOOGLE & FACEBOOK

Bukan itu sahaja, beliau bertanggungjawab dalam usaha pengambilalihan strategik aset-aset digital oleh Media Prima. Ini termasuklah kejayaan pengambilalihan Rev Asia Holdings Sdn Bhd yang telah menyediakan pangkalan data demografik audiens golongan muda kepada Kumpulan. Tambah membanggakan adalah,  ia meletakkan Media Prima di kedudukan ketiga di belakang Google dan Facebook berdasarkan capaian audiens digital keseluruhan dalam negara. Dibawah kepimpinannya, RMG telah memeterai persefahaman usahasama dengan jenama-jenama digital global seperti Mashable, IGN dan Technave.

Encik Rafiq juga memainkan peranan utama dalam usaha transformasi perniagaan Media Prima untuk menyatukan strategi digital Kumpulan merentasi kesemua anak-anak syarikatnya. Antara pencapaian utamanya sehingga kini termasuklah pelaksanaan strategi ‘Big Data’ untuk Kumpulan bagi menyediakan maklumat masa sebenar (real time dashboards) dan profail audiens yang mendalam menggunakan algoritma kecerdasan buatan (Articial Intelligence) yang kompleks. Kemuncak kejayaannya dicapai bila RMG menerima anugerah 2019 Digital Publisher of the Year oleh Malaysian Digital Association.
Pengerusi Kumpulan, Media Prima Berhad Datuk (Dr.) Syed Hussian Aljunid, turu mengalu-alukan pelantikan Encik Rafiq ke Lembaga Pengarah Media Prima.
“Beliau mempunyai pengalaman yang luas serta rekod kejayaan dalam melaksanakan inisiatif-inisiatif penting transformasi perniagaan di peringkat Kumpulan. Beliau juga seorang yang mempunyai kemahiran serta dihormati di dalam lanskap media digital setelah berkhidmat dengan beberapa syarikat permulaan (start up) digital sebelum menyertai Media Prima. Kami percaya beliau akan memberi sumbangan besar kepada masa hadapan Kumpulan.”
Tahniah!


Media Prima Berjaya Catat Keuntungan RM59 Juta Sepanjang Tahun 2018

Media Prima Bhd, kumpulan media bersepadu terbesar di Malaysia, mencatatkan keuntungan selepas cukai RM59 juta bagi tahun kewangan berakhir 31 Disember 2018, berbanding kerugian RM668.7 juta pada tahun sebelumnya. Keuntungan itu dicapai menerusi kejayaan kepelbagaian perolehan selain strategi meringankan aset selari dengan misi transformasi kumpulan.
CATAT KEUNTUNGAN 59 JUTA

Prestasi memberangsangkan itu disumbangkan oleh keuntungan sekali menerusi penyelesaian perjanjian jualan dan pajak semula berjumlah RM133.1 juta. Ketika industri media terus berdepan dengan cabaran akibat lanskap ekonomi semasa, pelaburan digital dan perdagangan Media Prima merekodkan pertumbuhan positif dalam 2018.
Perolehan digital dan perdagangan pada tahun kewangan meningkat 76 peratus kepada RM301 juta dan ini mengimbangi penurunan perolehan daripada segmen perniagaan tradisional seperti dicatatkan oleh prestasi kewangan Media Prima yang lebih baik pada tahun itu.

Perolehan kumpulan menyusut satu peratus pada 2018, berbanding penurunan tujuh peratus pada 2017. Pencapaian dan perolehan pengiklanan digital terus berkembang di seluruh platform Media Prima. Perolehan digital meningkat kepada RM87.9 juta dalam tahun kewangan 2018 berbanding RM41.5 juta bagi tempoh sebelumnya, menekankan kejayaan dalam strategi digital yang meliputi kerjasama pintar dan pengambilalihan strategik.

SEGMEN BELI BELAH DI RUMAH DAPAT SAMBUTAN

Sorotan utama kepada transformasi Media Prima pada 2018 adalah segmen beli belah di rumah. Rangkaian Televisyen Media Prima (RTMP) CJ Wow Shop menjana jualan jualan keseluruhan RM213.1 juta pada 2018, meningkat 65 peratus daripada RM129.5 juta sebelumnya.
Kerjasama Media Prima dengan YouTube menghasilkan keputusan yang signifikan, apabila saluran kumpulan menyaksikan peningkatan dalam jumlah tontonan kepada 1.1 bilion pada tahun kewangan 2018.
Dalam penerbitan digital pula, REV Asia Holdings (REV Asia) mengambil alih 25 peratus pemilikan dalam Monster Scape Sdn Bhd, pemilik dan penerbit portal berita sosial berbahasa Cina, TanTanNews, sekali gus mengukuhkan kedudukan dominan dalam komuniti milenial berbahasa Cina di negara ini.

Strategi terbabit juga membolehkan kumpulan mengatasi Google dan Facebook sebagai pilihan popular kandungan mudah alih dalam kalangan rakyat Malaysia. Berdasarkan data daripada syarikat penilaian media dan analitik berpejabat di Amerika Syarikat (AS), Comscore Mobile Metrix Top 100 Properties, bagi bulan Disember 2018, Media Prima berada dalam kedudukan teratas dengan 13.60 juta pelawat unik di Malaysia, meningkat 62 peratus daripada Disember 2017.
Mengulas mengenai prestasi itu, Pengerusi Kumpulannya, Datuk Mohd Nasir Ahmad, berkata peningkatan dalam prestasi kewangan membuktikan impak positif pelan transformasi Media Prima.
“Kami percaya inisiatif pada tahun kewangan 2018 berjaya membina asas yang kukuh untuk meneroka pertumbuhan baharu perolehan dan peluang pada 2019.
“Melihat ke depan, kami akan kekal fokus untuk meraih kelebihan kompetetif dalam segmen digital dan perdagangan, di samping memantau rapat kecekapan operasi yang menjadi sebahagian daripada strategi kami untuk meningkatkan nilai pemegang saham,” katanya.

Pengarah Urusan Kumpulan, Datuk Kamal Khalid, berkata prestasi kukuh itu juga menunjukkan inisiatif transformasi sudah mula meningkatkan margin kumpulan dan mengimbangi kerugian daripada segmen tradisional.
“Jika dikecualikan perkara luar biasa, kumpulan merekodkan kerugian selepas cukai yang lebih rendah sebanyak 42 peratus.
“Kami percaya dengan operasi sebagai kumpulan aset ringan dan pada masa sama sebagai peserta utama dalam landskap tradisional dan digital, ia memberi kami lebih ketangkasan dan daya saing untuk berkembang pantas dalam sektor pertumbuhan utama,” katanya.
Sumber : Berita Harian


Media Prima Catat Keuntungan Kewangan 2021, Prestasi Suku Terbaik Sejak Tahun 2015!

Media Prima Berhad hari ini mencatatkan keuntungan selepas cukai berjumlah RM51.6 juta bagi tahun kewangan 2021, memperbaiki kerugian selepas cukai sebanyak RM18.1 juta bagi tahun dalam perbandingan. Tahniah!
Baca juga: Media Prima Kekal Rangkaian Televisyen Utama, Rekod Keuntungan Mantap!

MEDIA PRIMA CATAT KEUNTUNGAN PRESTASI SUKU TERBAIK SEJAK TAHUN 2015

Biarpun berhadapan dengan persekitaran yang mencabar disebabkan pandemik Covid-19, perolehan Kumpulan meningkat sebanyak 8% kepada RM1.1 bilion pada FY21 berbanding RM1.0 bilion pada FY20, dibantu oleh perolehan pengiklanan yang kukuh dari platform jualan Kumpulan, Media Prima Omnia.

Media Prima turut mengumumkan keputusan bagi tiga bulan berakhir 31 Disember 2021 (“4QFY21”). PAT Kumpulan meningkat sebanyak 53% pada 4QFY21 berbanding suku keempat perbandingan (“4QFY20”). Ini merupakan prestasi keuntungan kumpulan yang paling kukuh (tidak termasuk butiran berkecuali pada tahun-tahun lepas seperti yang direkodkan pada FY18) sejak suku keempat tahun kewangan 2015.

Dalam tempoh kurang daripada dua tahun sejak penubuhannya, Omnia telah menjadi peneraju dalam pasaran setelah berjaya menggabungkan pelbagai platform Kumpulan dan mencapai lebih 98% penduduk Malaysia bagi menyediakan pelanggan penyelesaian jualan yang unik dan holistik. Omnia juga telah bekerjasama dengan jenama global termasuk Disney+ Hotstar, Foodpanda, Lazada, Samsung dan Shopee.

Media Prima kekal sebagai penerbit digital terkemuka bagi audiens peranti mudah alih setelah memperoleh 15.9 juta pelawat unik pada Disember FY21. Perniagaan digital Kumpulan yang dipacu oleh REV Media Group, mencatatkan pertumbuhan perolehan sebanyak 10% pada FY21 berbanding tahun lepas, disokong oleh perolehan pengiklanan yang lebih memberangsangkan.
Perniagaan penerbitan Kumpulan, New Straits Times Press (“NSTP”) pada FY21 mencatatkan keuntungan disokong oleh kos strukturnya yang lebih optimum dan pertumbuhan dalam perolehan percetakan dan pengedaran lebih daripada 20% pada FY21 berbanding tahun sebelumnya. Portal dalam talian milik NSTP seperti myMetro (hmetro.com.my) dan BH Online (bharian.com.my) telah disenaraikan sebagai portal berita dalam talian yang paling banyak dibaca di Malaysia dengan 8.0 juta dan 7.4 juta jumlah pelawat unik purata masing-masing.
WOWSHOP akan terus mempertahankan kedudukannya sebagai rangkaian perdagangan terkemuka walaupun berhadapan
dengan persaingan sengit dengan memanfaatkan populariti dan capaian jenama televisyen Media Prima, memperkukuhkan platform e-dagangnya dan menambah baik kepelbagaian dan kualiti kandungannya.
2021 TAHUN MENCABAR TETAPI DAPAT REKOD YANG TERBAIK

Datuk Seri (Dr) Syed Hussian Aljunid, Pengerusi Kumpulan Media Prima, berkata,
“FY21 merupakan tahun yang cemerlang bagi Kumpulan kami. Kami telah melepasi sasaran perolehan dan keuntungan FY21 dan amat berbangga dengan kejayaan ini. Walaupun berdepan dengan cabaran yang menjejaskan industri media dan juga kesan pandemik Covid-19, perolehan pengiklanan kami meningkat daripada tahun lepas, diterajui oleh pasukan jualan kami yang efektif di bawah Omnia. Segmen digital dan perdagangan kami kekal kukuh meskipun persaingan daripada syarikat lain dan trend media yang sentiasa berubah.
Semua ini menyemarakkan keyakinan kami terhadap masa depan Media Prima dan mewujudkan asas yang kukuh untuk perkembangan Kumpulan. Memandangkan lebih banyak sektor ekonomi dibuka semula pada 2022, kami akan melangkah lebih jauh dan terus berusaha lebih lagi kepada audiens dan pengiklan kami.”
Rafiq Razali, Pengarah Urusan Kumpulan Media Prima, berkata:

“Tahun 2021 merupakan tahun yang mencabar bagi kita semua namun ia telah menjadi satu rekod pencapaian terbaik bagi kami sepanjang enam tahun ini. Tahun ini adalah tahun pertama kami mencatatkan keuntungan Kumpulan sejak tahun
kewangan 2015 walaupun tahun kewangan 2018 merekodkan keuntungan disebabkan penjualan aset hartanah Kumpulan.
Pencapaian 4QFY21 Kumpulan bukan sahaja merupakan keuntungan suku tahunan yang keenam berturut-turut, tetapi juga merekodkan PAT dinormalisasi yang terbaik sejak 4QFY15. Selain itu, kami kekal sebagai pilihan nombor satu Malaysia untuk kandungan peranti mudah alih berbanding pesaing-pesaing yang lebih besar. Kami juga berbesar hati melihat tanda-tanda pemulihan bagi perniagaan penerbitan kami yang merekodkan peningkatan dalam perolehan percetakan dan
pengedaran. Ini adalah satu pencapaian besar buat kami dan kami amat berbangga dengan kerja keras pasukan kami.”
Dengan sukacitanya, Lembaga Pengarah Kumpulan mengisytiharkan pembayaran dividen pertama dan terakhir sebanyak 1.5 sen sesaham biasa untuk tahun kewangan berakhir 31 Disember 2021.


Media Prima Catat Keuntungan Lima Suku Tahunan Berturut-Turut!

Media Prima Berhad hari ini mencatatkan keuntungan selepas cukai bagi tempoh sembilan bulan berakhir 30 September 2021 dengan memperbaiki kerugian selepas cukai. Hasil kumpulan juga meningkat sebanyak 8%  berbanding tahun 2020 didorong oleh hasil pengiklanan yang lebih kukuh oleh Media Prima Omnia.
Baca juga: Media Prima Kekal Rangkaian Televisyen Utama, Rekod Keuntungan Mantap!

MEDIA PRIMA CATAT KEUNTUNGAN LIMA SUKU TAHUNAN BERTURUT-TURUT

Segmen penyiaran Media Prima mencatatkan keuntungan yang lebih tinggi pada tahun ini disebabkan peningkatan perolehan sebanyak RM326.0 juta, yang juga merupakan lonjakan 32% berbanding tempoh dalam perbandingan. Perolehan daripada jualan kandungan kreatif turut meningkat.

Perolehan daripada bahagian digital Kumpulan, REV Media Group meningkat sebanyak 10% didorong oleh peningkatan perolehan pengiklanan sebanyak 11%. Tidak ketinggalan, perniagaan penerbitan Kumpulan, yang diwakili oleh The New Straits Times Press (NSTP), mencatatkan keuntungan berbanding kerugian pada tahun lepas.

Perolehan NSTP menurun 8% pada 9MFY21 terutamanya disebabkan oleh jualan akhbar yang lebih rendah, namun disokong oleh pertumbuhan hasil daripada unit percetakan dan pengedaran akhbar sebanyak 49%.
Bagi segmen perdagangan WOWSHOP kekal stabil, biarpun menurun sedikit. Selain itu, Media Prima juga mengumumkan keputusan untuk tiga bulan berakhir 30 September 2021, mencatatkan keuntungan suku tahunan yang kelima berturut-turut.
Datuk Seri (Dr) Syed Hussian Aljunid, Pengerusi Kumpulan Media Prima, berkata:

“Kami kekal yakin dengan prestasi Kumpulan memandangkan perbelanjaan pengiklanan yang meningkat semula. Dengan situasi Covid-19 yang semakin stabil di Malaysia dimana lebih banyak negeri yang sedang memasuki Fasa 4 dalam Pelan Pemulihan Negara, kami berupaya memberi yang terbaik untuk para pelanggan dan penonton kami. Masih banyak yang akan kami laksanakan untuk mengekalkan momentum ini dan kami akan terus berusaha dengan lebih gigih sambil memastikan kecekapan operasi.”
Encik Rafiq Razali, Pengarah Urusan Kumpulan Media Prima, berkata:

“Kami juga gembira melihat tanda-tanda pemulihan di seluruh perniagaan Kumpulan, seperti NSTP yang mencatatkan keuntungan dua suku tahunan berturut-turut. Kami adalah Kumpulan media terkemuka berdasarkan jumlah audiens yang menggunakan peranti mudah alih dan kami juga berada di kedudukan ketiga di Malaysia berdasarkan jumlah capaian audiens digital.”
Media Prima Audio membantu individu-individu yang terjejas akibat pandemik Covid-19 menerusi bantuan kewangan dan hadiah penghargaan kepada para petugas barisan hadapan. Harian Metro juga bekerjasama dengan Hijrah untuk membantu kumpulan B40 di Lembah Kelang yang menghadapi masalah sosio-ekonomi melalui sumbangan ‘Kotak Rezeki Harian Metro’.


Media Prima Catat Keuntungan Suku Tahunan Ketiga Berturut-Turut

Media Prima Berhad  hari ini mencatatkan keuntungan selepas cukai  sebanyak RM4.2 juta bagi tempoh tiga bulan berakhir 31 Mac 2021 (“1QFY21”). Ini adalah keuntungan suku tahunan ketiga berturut-turut dan keuntungan 1Q yang pertama Kumpulan sejak tahun 2016.
MEDIA PRIMA CATAT KEUNTUNGAN SUKU TAHUNAN MENINGKAT 7%

Perolehan Kumpulan meningkat sebanyak 7% dan ini dicapai melalui pertumbuhan perolehan segmen-segmen Penyiaran, Perdagangan,dan Media Digital.
Bukan itu sahaja, Media Prima turut menjalin kerjasama strategik dengan Kementerian Pendidikan Malaysia bagi DIDIK TV KPM yang mula beroperasi pada Februari 2021. Ini menunjukkan keupayaan Kumpulan dalam memanfaatkan kekuatan platform-platform penyiarannya dan membuka lebih banyak peluang untuk bekerjasama dengan pihak-pihak luar berdasarkan kepada capaian tontonan luas dan keupayaan penyediaan produksi kandungan oleh Media Prima.

Segmen perdagangan Kumpulan, WOWSHOP, meneruskan pencapaian yang mantap bagi mencatatkan PAT sebanyak RM2.5 juta dengan peningkatan 19% perolehan.

Segmen digital Media Prima, REV Media Group (“REV Media”), mencatatkan perolehan segmen meningkat 11% kepada RM19.3 juta. REV Media mengukuhkan kedudukannya sebagai syarikat digital utama Malaysia dengan memenangi dua anugerah pada 1QFY21 – Syarikat Penerbitan Digital Tahunan di d Awards 2021, manakala portal e-sukannya MyGameOn memenangi anugerah Perak bagi Kejohanan E-Sukan Kampus di acara Marketing Excellence Awards.
TANDA-TANDA PEMULIHAN DALAM INDUSTRI
Datuk Syed Hussian Aljunid, Pengerusi Kumpulan, Media Prima
Datuk Syed Hussian Aljunid, Pengerusi Kumpulan, Media Prima berkata: “Keputusan kewangan mantap kami yang dicatatkan pada suku-suku tahunan kebelakangan ini menandakan pemulihan yang ketara kepada Kumpulan, terutamanya semasa pandemik Covid-19 dan langkah-langkah pencegahan penularannya telah memberi impak yang besar kepada ekonomi dan industri kami”
Encik Rafiq Razali, Pengarah Eksekutif Kumpulan, Media Prima
Encik Rafiq Razali, Pengarah Eksekutif Kumpulan, Media Prima, berkata: “Kami memulakan tahun 2021 dengan langkah yang positif, merekodkan keuntungan suku tahunan Kumpulan buat kali ketiga berturut-turut, di samping mengurangkan kerugian di beberapa platform. Perolehan daripada pengiklanan, percetakan dan edaran surat khabar, serta jualan kandungan telah bertambah baik.”
–Media Prima Berhad–


Media Prima Diiktiraf & Rangkul Anugerah ‘Syarikat Paling Cemerlang Di Malaysia’

Media Prima merupakan salah satu syarikat peneraju media bersepadu terbesar di Malaysia. Ketika ini, Media Prima menduduki tempat ketiga di Malaysia dalam pencapaian digital menerusi pemilikan REV Asia Holdings pada 2017, kemudian muncul pilihan nombor satu bagi kandungan mudah alih mendahului Google dan Facebook pada tahun 2018.
Terbaharu, Media Prima dinobat pula sebagai Syarikat Paling Cemerlang di Malaysia di bawah Sektor Budi Bicara Pengguna.

Anugerah Syarikat Paling Cemerlang di Malaysia

Anugerah ini telah diterima oleh Puan Farnida Ngah, Ketua Pegawai Kewangan Kumpulan Media Prima, dan Puan Sharifah Nur Adibah Aljufri, Pengurus Besar, Kewangan Korporat dan Perhubungan Pelabur dalam satu majlis anugerah Asiamoney Asia Outstanding Companies Poll 2019 yang berlangsung di Singapura baru-baru ini.

Asiamoney Asia Outstanding Companies Poll bertindak dengan mengiktiraf syarikat-syarikat yang cemerlang dalam bidang seperti prestasi kewangan, kecemerlangan pasukan pengurusan, aktiviti perhubungan pelabur dan inisiatif tanggungjawab sosial korporat.

Di Malaysia, sebanyak 18 sektor telah dipertandingkan termasuklah Sektor Budi Bicara Pengguna. Dalam sektor ini, Media Prima telah menerima undian tertinggi dan berjaya membawa pulang anugerah tersebut.
Terima kasih kerana yakin dengan Media Prima

Ketua Pegawai Kewangan Kumpulan Media Prima, Puan Farnida Ngah mengambil kesempatan untuk berterima kasih kepada semua pihak yang mengundi serta memberi keyakinan kepada Media Prima. Malah, Media Prima turut menghargai pengiktirafan serta anugerah yang diterima ini.
Langkah-langkah perubahan bukanlah mudah dan kami telah meneroka pelbagai pilihan yang boleh dilaksana dan mampan untuk menyusun semula Kumpulan sebagai respons terhadap persekitaran operasi semasa.
Penghargaan harus diberikan kepada pasukan hebat di Media Prima di atas kerja cemerlang yang telah diiktiraf secara konsisten untuk anugerah-anugerah lain. Kami akan terus bergerak ke hadapan dalam menjadikan Media Prima sebagai syarikat kandungan dan perdagangan digital yang terutama di Malaysia.


Media Prima Kekal Bertahan, Raih Keuntungan Positif Selepas 9 Bulan Bersaing!

Media Prima Berhad  kumpulan media bersepadu terbesar Malaysia, kekal bertahan dalam landskap media yang semakin mencabar, dengan mencatatkan hasil RM745.2 juta dan RM27.0 juta Keuntungan Selepas Cukai (“PAT”) untuk sembilan bulan yang berakhir pada 30 September 2022.
Baca juga: Meriahkan Penutup Tahun 2022 Dengan Siraplimau Di Karnival Jom Heboh Johor Bahru!

MEDIA RPIMA KEKAL BERTAHAN, RAIH KEUNTUNGAN SELEPAS 9 BULAN

Media Prima mencatatkan peningkatan 15% dalam Keuntungan Selepas Cukai berbanding tempoh berakhir 30 September 2021. Hasil pengiklanan Kumpulan kekal stabil dengan peningkatan sebanyak 7% berbanding tempoh sebelumnya yang dipacu oleh
anak syarikat penyelesaian pemasaran, Media Prima Omnia.

Bukan itu sahaja, penyiaran yang diwakili oleh Rangkaian Televisyen Media Prima dan Media Prima Audio merekodkan pertumbuhan hasil yang tinggi.  Dalam tinjauan sembilan bulan, subsidiari digital Kumpulan, REV Media Group mencatatkan kenaikan hasil sebanyak 11% dari RM66.6 juta dalam tempoh sebelumnya ke RM73.8 juta. Turut mencatatkan peningkatan juga adalah hasil dari segmen pengiklanan-luar-rumah Kumpulan, Big Tree juga meningkat  menunjukkan kenaikan permintaan untuk pengiklanan-luar-rumah.

MEMACU PERKEMBANGAN
Selari dengan perkembangan teknologi dan saingan dari pihak lain, Rangkaian Televisyen Media Prima kekal sebagai rangkaian televisyen yang paling tinggi jumlah tontonan. TV3 terus menjadi saluran televisyen yang paling ditonton di Malaysia, dengan 25% perkongsian audiens. Pembaharuan untuk televisyen Malaysia, Media Prima juga komited untuk membawa masuk program yang terbaik untuk penonton Malaysia, menerusi kolaborasi bersama Hunan Broadcasting System, yang merupakan salah satu
rangkaian televisyen terkemuka di negara China, untuk bersama-sama menghasilkan dan menyiarkan konten yang dihasilkan oleh Hunan di 8TV.
Pada September 2022, REV Media Group telah memperoleh hak milik intelek Tantannews dari Monster Scape Sdn Bhd, untuk
mengembang dan menguatkan capaian dalam kalangan komuniti berbahasa Cina atas talian. Ini akan memacu perkembangan rangkaian bahasa Cina REV Media Group, termasuk jenama popular seperti ViralCham, Rojaklah, 8TV dan 8FM.
Datuk Seri (Dr) Syed Hussian Aljunid, Pengerusi Kumpulan Media Prima berkata:

“Prestasi kewangan kami mencerminkan landskap operasi dinamik yang sedang dihadapi oleh Kumpulan. Namun begitu, kami mencatatkan hasil yang memberangsangkan – merekodkan keuntungan suku tahunan yang berturut-turut sambil mengekalkan posisi teratas merentasi semua perniagaan kami. Sebagai kumpulan media terkemuka, kami akan kekal optimistik bagi tempoh mencabar yang akan datang. Kami akan fokus untuk menambah baik efisiensi dalaman dan meneliti kos operasi Kumpulan.”
Menambah lagi, Rafiq Razali, Pengarah Urusan Kumpulan Media Prima, berkata:

“Kami berpuas hati dengan sumbangan hasil pengiklanan yang terus mencatatkan pertumbuhan, justeru, mencerminkan
populariti jenama kami di kalangan pengiklan. Namun begitu, pemerhatian kami menunjukkan bahawa Kumpulan sedang berhadapan dengan sentimen pengguna yang tidak menentu serta peningkatan persaingan tempatan dan global yang menjejaskan hasil bukan-pengiklanan (“non-advertising revenue”). Kami akan menggunakan kemampuan kami untuk terus maju.
Dengan kepelbagaian data di beberapa platform media, kami dapat memanfaatkan kekuatan masing-masing untuk penilaian yang lebih baik, mendapatkan lebih banyak pendengar, pembaca dan meluaskan capaian digital kami di masa akan datang.”


Media Prima Kekal Rangkaian Televisyen Utama, Rekod Keuntungan Mantap!

Media Prima Berhad mencatatkan keuntungan selepas cukai berjumlah RM12.7 juta bagi tempoh tiga bulan berakhir
30 Jun 2021 mewakili lonjakan positif daripada kerugian selepas cukai sebanyak RM18.0 juta bagi tempoh suku tahunan dalam perbandingan (“2QFY20”).
Ini dicapai melalui peningkatan sebanyak 24% dalam perolehan Kumpulan kepada RM292.4 juta pada 2QFY21 berbanding RM236.3 juta pada 2QFY20, yang dipacu oleh perolehan pengiklanan yang lebih tinggi biarpun cabaran-cabaran berterusan dikaitkan dengan perintah kawalan pergerakan seluruh negara akibat peningkatan semula kes
Covid-19.

MEDIA PRIMA KEKAL RANGKAIAN TELEVISYEN UTAMA MALAYSIA

Bagi tempoh enam bulan berakhir 30 Jun 2021, Kumpulan mencatatkan PAT berjumlah RM16.8 juta berbanding LAT sebanyak RM48.0 juta pada tempoh dalam perbandingan (“1HFY20”). Perolehan Kumpulan meningkat 15% kepada RM547.0 juta pada 1HFY21 daripada RM474.7 juta pada 1HFY20. Prestasi Kumpulan mencatatkan peningkatan perolehan pengiklanan sebanyak 22% pada 1HFY21 daripada RM280.7 juta pada 1HFY20 yang diterajui oleh bahagian jualan perniagaan bersepadunya, Media Prima Omnia.

Perolehan daripada segmen penyiaran Media Prima meningkat sebanyak 43% pada 1HFY21 berbanding tempoh dalam perbandingan, diterajui oleh peningkatan yang signifikan dalam perolehan pengiklanan televisyen pada 1HFY21 berbanding pada 1HFY20. Rangkaian Televisyen Media Prima kekal sebagai rangkaian televisyen yang utama di Malaysia dengan menguasai sebanyak 35% pasaran penonton televisyen.

Perolehan daripada segmen digital Kumpulan, REV Media Group (“REV Media”), berkembang sebanyak 11% kepada RM41.7 juta pada 1HFY21 berbanding RM37.7 juta pada tempoh dalam perbandingan yang turut dipacu oleh peningkatan perolehan pengiklanan pada 1HFY21 berbanding 1HFY20. Perniagaan pengiklanan-luar-rumah milik Media Prima, Big Tree, telah melancarkan media digital luar rumah yang terbesar, CuBig @ KLCC Junction yang menawarkan keupayaan kandungan anamorfik kepada semua yang melihat visual yang hampir menyamai realiti dengan visual 3D pada dimensi skrin digital
yang luas. CuBig @ KLCC Junction telah disewa sepenuhnya pada 2QFY21, dengan tempahan sehingga penghujung tahun 2021.

Bagi penjualan kandungan kreatif, Media Prima mencatatkan perolehan sebanyak RM20.7 juta pada 1HFY21 berbanding RM5.0 juta pada tempoh dalam perbandingan. Ia diperoleh melalui kolaborasi antara Rangkaian Televisyen Media Prima dan juga Primeworks Studios dengan beberapa platform penstriman popular seperti Disney+ Hotstar, iQiyi dan WeTV.
Dalam segmen perdagangan, perolehan WOWSHOP menguncup secara marginal sebanyak 1% pada 1HFY21 berbanding tempoh dalam perbandingan, disokong oleh gaya perbelanjaan pengguna terhadap segmen beli belah di rumah yang terus kekal kukuh. WOWSHOP mencatatkan PAT sebanyak RM4.5 juta bagi 1HFY21 dan secara keseluruhan, Q2FY21 merupakan suku tahun keenam berturut-turut WOWSHOP mencatatkan keuntungan sejak 1QFY20. Pada 2QFY21, WOWSHOP merekodkan lebih 169,000 pelanggan baru dan menjadikan jumlah pelanggannya kini mencecah 2.8 juta orang sejak ia dilancarkan pada tahun 2016.
KEWANGAN KUMPULAN REKOD PRESTASI MANTAP

“Keputusan kewangan Kumpulan merekodkan prestasi yang mantap sekali lagi, dengan keuntungan empat suku tahunan
berturut-turut. Kami juga mencatatkan perolehan pengiklanan yang lebih kukuh biarpun berhadapan suasana ekonomi yang mencabar akibat pandemik. Kami berbangga dengan kejayaan kakitangan di Unit Penjualan, Media Prima Omnia yang telah mempamerkan keupayaan mereka bukan sahaja dalam menjual ruang pengiklanan, malah berjaya menyediakan solusi jualan yang lebih menyeluruh mengikut permintaan pelanggan.”- Datuk Seri (Dr) Syed Hussian Aljunid, Pengerusi Kumpulan, Media Prima
Encik Rafiq Razali, Pengarah Eksekutif Kumpulan, Media Prima pula berkata  “Walaupun berhadapan impak Covid-19, kami berpuas hati dengan prestasi 1HFY21 yang mempamerkan momentum kukuh dan tanda-tanda pemulihan yang menggalakkan di beberapa segmen. Perolehan pengiklanan meningkat di seluruh Kumpulan, terutamanya pengiklanan televisyen.
Dalam misi kami untuk terus kekal relevan, kami percaya bahawa perubahan yang dilaksanakan di segmen penyiaran – televisyen dan radio – akan menyajikan audiens dengan kandungan hiburan yang lebih baik dan terkini. Secara keseluruhannya, kami menjangkakan pertumbuhan positif ini akan berterusan dalam tempoh 6 bulan yang berbaki pada tahun ini.”
Baca juga: TV3 Bakal Saji Malam #BaikSemula, Program Penghargaan Khas Buat Frontliners


Media Prima Kekalkan Momentum Pendapatan, Catat Keuntungan RM20.8 Juta Separuh Tahun Pertama 2022

Kumpulan media bersepadu terbesar di Malaysia, mengumumkan keputusan kewangannya untuk enam bulan berakhir 30 Jun 2022 (1HFY22) dengan peningkatan 24% iaitu RM20.8 juta Keuntungan Selepas Cukai (PAT), daripada RM16.8 juta dalam tempoh yang sama tahun sebelumnya.
PAT bagi tiga bulan berakhir 30 Jun 2022 (2QFY22) pula meningkat sebanyak 23% kepada RM15.6 juta daripada RM12.7 juta pada suku perbandingan (2QFY21).

Baca juga: Johan & Fizi Ali Sah Jadi Penyampai Baru Radio Hot FM, Tagline Pun Baharu!
HASIL IKLAN & JUALAN KANDUNGAN JADI PENYUMBANG UTAMA
Gambar: Bangunan Sri Pentas. – Mahzir Mat Isa

Hasil pengiklanan dan jualan kandungan Media Prima terus menjadi penyumbang utama kepada prestasi kewangan keseluruhan, dengan peningkatan bagi semua perniagaan kumpulan.

Peningkatan hasil pengiklanan sebanyak 9% kepada RM370.5 juta pada 1HFY22, daripada RM341.1 juta pada 1HFY21 ini dipacu oleh cabang penyelesaian media Kumpulan, Media Prima Omnia.
Pengiklanan Kumpulan diterajui oleh sumbangan yang lebih tinggi daripada segmen penyiaran yang diwakili oleh Rangkaian Televisyen Media Prima dan Media Prima Audio telah mencatatkan peningkatan hasil sebanyak 15% kepada RM243.8 juta pada 1HFY22 berbanding tempoh yang sama pada tahun sebelumnya.

Hasil daripada perniagaan digital Media Prima, REV Media Group, meningkat 15% kepada RM47.9 juta. Perniagaan pengiklanan luar rumah Media Prima, Big Tree, mencatatkan pertumbuhan hasil sebanyak 13% kepada RM56.0 juta, mencerminkan pulangan secara beransur dalam permintaan untuk pengiklanan luar rumah.
Hasil jualan kandungan meningkat 39% dalam tempoh semasa berikutan peningkatan permintaan bagi kandungan tempatan daripada penyedia perkhidmatan penstriman sedia ada dan baharu.
MEDIA PRIMA MENJADI PENERAJU DALAM INDUSTRI MEDIA DAN HIBURAN
Gambar: Datuk Seri (Dr) Syed Hussian Aljunid, Pengurusi Kumpulan Media Prima Berhad.
Datuk Seri (Dr) Syed Hussian Aljunid, Pengerusi Kumpulan Media Prima, berkata walaupun berhadapan dengan cabaran ekonomi namun Kumpulan Media Prima masih mencatatkan pertumbuhan yang menggalakkan dalam pengiklanan merentasi perniagaan kumpulan itu.
“Kami berbesar hati untuk mencatatkan pertumbuhan yang menggalakkan dalam pengiklanan merentasi perniagaan kami pada 1HFY22 walaupun menghadapi cabaran ekonomi.
“Ini bukan sahaja menunjukkan pemulihan dalam perbelanjaan pengiklanan, ia juga mengesahkan bahawa Media Prima telah menjadi peneraju dalam industri media dan hiburan.
“Saluran televisyen kami kekal paling banyak ditonton di negara ini manakala jenama kami adalah sumber utama untuk kandungan berita dan hiburan di kalangan rakyat Malaysia. Melangkah ke hadapan, kami akan terus memperkukuh kelebihan daya saing ini.”
KEUPAYAAN KUMPULAN MANFAATKAN KEKUATANNYA SEPANJANG 6 BULAN
Gambar: Rafiq Razali, Pengarah Urusan Kumpulan Media Prima.
Rafiq Razali, Pengarah Urusan Kumpulan Media Prima, pula berkata prestasi sepanjang enam bulan telah menunjukkan keupayaan Kumpulan dalam memanfaatkan kekuatannya.
“Prestasi kami sepanjang enam bulan menunjukkan keupayaan kami untuk memanfaatkan kekuatan Kumpulan. Kami berbesar hati dengan sokongan yang berterusan dari pelanggan kami dan Kumpulan akan terus memperkukuh aliran pendapatan pengiklanan dan penciptaan kandungan kerana ini adalah pemacu strategik utama kami.
“Kami berharap dapat memberi lebih nilai kepada pelanggan kami serta menyampaikan kandungan berkualiti tinggi untuk semua rakyat Malaysia.
“Dengan ini, ditambah dengan pembaikan proses berterusan dan peningkatan kecekapan operasi akan menguatkan lagi kedudukan Kumpulan daripada sebarang halangan pasaran bagi memasuki separuh kedua tahun kewangan.”


Media Prima Kekalkan Prestasi Kukuh, Catat Keuntungan Bersih 26% Suku Pertama 2022

Media Prima Bhd merekodkan keuntungan bersih RM5.2 juta pada suku pertama berakhir 31 Mac 2022, meningkat 26 peratus daripada RM4.2 juta pada suku sama tahun lalu (1QFY21).
Bagaimanapun, perolehan kumpulan menyusut sedikit sebanyak 3.0 peratus kepada RM247.5 juta berbanding RM254.5 juta yang dicatatkan pada suku sama tahun lalu.

Baca juga: Ekonomi Negara Membimbangkan, Malaysia Kena Fokus 3 Perkara Ini Kalau Nak ‘Selamat’
PENDAPATAN MEDIA PRIMA MENINGKAT 14 PERATUS

Menurut syarikat media bersepadu itu dalam satu kenyataan, pendapatan Media Prima dibantu dengan peningkatan sebanyak 14 peratus dari perolehan pengiklanan, iaitu kepada RM174.4 juta bagi tempoh dikaji berbanding dengan RM152.3 juta pada 1QFY21.

Katanya, perkhidmatan pengiklanan kumpulan dipacu oleh Media Prima Omnia (Omnia), dengan strategi bersepadu yang memanfaatkan jenama-jenama popular Media Prima dan capaian yang tinggi, yang merentas pelbagai platform media.
“Perolehan pengiklanan dari keseluruhan segmen perniagaan kumpulan bertambah baik hasil sumbangan yang tinggi dari perniagaan penyiaran kumpulan,” katanya.
Pengerusi Kumpulan Media Prima, Datuk Seri (Dr) Syed Hussian Aljunid, berkata pihaknya amat berpuas hati dengan pencapaian bagi 1QFY22.
“Pencapaian ini telah disokong oleh hasil sumbangan perolehan pengiklanan yang amat tinggi merentas semua segmen perniagaan, menunjukkan bahawa kita telah mewujudkan strategi dan pasukan jualan yang berdaya saing di bawah Omnia.
“Kumpulan percaya dan yakin bahawa Omnia akan mendapat manfaat dari pembukaan semula ekonomi yang telah mendorong para pengiklan meningkatkan perbelanjaan pengiklanan mereka.
“Kita juga amat gembira dengan prestasi segmen penyiaran dan digital yang telah menyumbang dengan ketara kepada pendapatan keseluruhan kumpulan ini. Semua ini memberikan kita keyakinan bahawa kita sedang berada di posisi yang lebih kuat untuk memberi lebih banyak lagi sebagai syarikat media bersepadu,” katanya.
TERUS BERI PERKHIDMATAN LUAR BIASA
Pengerusi Kumpulan Media Prima Bhd, Datuk Seri (Dr) Syed Hussian Aljunid (kiri) dan Pengarah Urusan Kumpulan Media Prima Bhd, Rafiq Razali.
Tambah beliau, tanpa keadaan yang tidak dijangka, kumpulan kekal optimistik untuk prestasi pada suku-suku yang akan datang dan akan beriltizam untuk terus memberikan perkhidmatan yang luar biasa kepada semua pihak berkepentingan.
Sementara itu Pengarah Urusan Kumpulan Media Prima, Rafiq Razali, berkata kumpulan melangkah ke tahun 2022 dengan mencatatkan keuntungan pada suku pertama berikutan dengan prestasi positif pada tahun 2021, walaupun tempoh tinjauan ini merupakan tempoh yang secara amnya mencabar dari aspek kewangan.
“Ini membuktikan bahawa kumpulan akan kekal berdaya tahan walaupun dengan landskap media yang sering berubah dengan pantas. Namun begitu, dengan peningkatan cabaran dan persaingan akan terus berkembang, kita akan terus menyesuaikan dan melakukan pembaharuan untuk memastikan Media Prima dapat memberikan yang terbaik kepada pengiklan, dan kepada 98 peratus isi rumah rakyat Malaysia yang kita santuni.”
“Ini termasuk memposisikan semula perniagaan perdagangan kita untuk memanfaatkan semua kekuatan kita sebagai syarikat media bersepadu. Kami akan terus memanfaatkan semua platform media dan semua data yang sedia ada merentas perniagaan kami untuk memberikan pengalaman yang lebih baik untuk tiga juta pelanggan WOWSHOP.”
“Sebagai pengeluar kandungan terbesar, kita akan terus menitikberatkan penciptaan kandungan, untuk memenuhi permintaan kandungan tempatan dari perkhidmatan penstriman global. Melangkah ke hadapan, matlamat kami adalah untuk mewujudkan lebih banyak sinergi di seluruh perniagaan kami untuk menampilkan nilai kami sebagai kumpulan media bersepadu terkemuka di Malaysia,” kataya.


Media Prima Kolaborasi Bersama ZAG, Hasilkan Podcast Siri Seram ‘Bisikan Kerajaan Langit’

Media Prima Audio dan ZAG berkolaborasi dalam menghasilkan podcast siri seram pertama yang mempunyai 8 episod dan telah ke udara sejak 17 November 2022. Bisikan Kerajaan Langit menampilkan Aween Nureen serta Imran Aqil iaitu penyampai radio Hot FM yang mengendalikan segmen Hotflix selaku teraju utama. Bisikan Kerajaan Langit adalah hasil fiksyen yang sedikit sebanyak diolah daripada peristiwa bersejarah.
Baca juga: Media Prima Kekal Bertahan, Raih Keuntungan Positif Selepas 9 Bulan Bersaing!

BISIKAN KERAJAAN LANGIT PODCAST BERSIRI 8 EPISOD

Podcast bersiri 8 episod ini mengisahkan tentang wartawan yang menyiasat perkara misteri dan ghaib yang berlaku di perkampungan Pantai Timur, Malaysia. Siri pertama ini akan berterusan selama satu jam beserta dengan elemen audio 3D yang mengasyikkan di aplikasi Audio+. Istimewa untuk hari ini, Bisikan Kerajaan Langit akan menampilkan dua episod sekaligus pada hari yang sama.

Ketua Rangkaian Kandungan Buletin FM, Digital & Audio+, Shah Hayatudin berkata:

 “Kita sentiasa berbangga dengan bakat bakat artis dan konten lokal sendiri. Dengan Audio+ iaitu podcast Malaysia pertama, kita dapat mengembangkan lagi bakat bakat content creator lokal. Audio+ juga telah mencecah 8 ribu pendengar setiap bulan. Kami memang ternanti-nanti kolaborasi bersama ZAG studios di masa depan”.
Pengurus Besar ZAG, Matthew Durai berkata:
“Kami amat berbesar hati untuk berkolaborasi bersama Media Prima untuk mengembalikan kisah-kisah rekaan suatu ketika dahulu dan juga bakal memaparkan pelbagai watak menarik untuk menarik lebih ramai pendengar seluruh Malaysia dengan segmen audio bercerita”.

https://media.siraplimau.com/2022/12/53681448_653153162946179_6557357139038449406_n.mp4
Bisikan Kerajaan Langit boleh didengarkan dengan elemen audio 3D yang berkualiti tinggi secara eksklusif melalui aplikasi Audio+ yang boleh dimuat turun melalui Apps Store serta Play Store atau pun melalui penstiman web audioplus.audio. Dan jangan lupa untuk follow dan subscribe podcast ini untuk terus mendengarkan episod yang akan datang. Nantikan episod baru pada setiap hari Khamis.


Media Prima Lancar Kempen CNY 2022, Bawa Semangat Positif Untuk Rakyat!

Bersempena dengan sambutan Tahun Baharu Cina 2022, Media Prima Berhad menerusi 8TV saluran bahasa Cina nombor 1 di Malaysia telah melancarkan Kempen Tahun Baharu Cina 2022 #Yoohoo2022 berserta dengan album CNY 2022.
Ini adalah hasil kolaborasi dengan stesen radio 8FM, rangkaian TV beli-belah WOWSHOP, laman portal Rojaklah, Viralcham dan Tantannews (TTN) secara siaran langsung dari 8TV dan juga strim secara langsung di laman Facebook 8TV, 8FM, WOWSHOP, Rojaklah, Viralcham dan TTN selama satu jam bermula dari pukul 9.00 malam pada 8 Disember 2021.

KEMPEN TAHUN BAHARU CINA BAWA SEMANGAT POSITIF KEPADA RAKYAT

Sesi pelancaran tersebut menampilkan 16 CNY Buddies 2022 iaitu Ong Ching Yee, Owen Yap, Orange Tan, Rickman Chia, Gary Yap, Royce Tan, Angeline Ooi, Jordan Sen, Pauline Tan, Melissa Ong, Ash Lu, Kendra Sow, Kyann Lim, Hana Xinyi, Nickkung dan Joey Kong untuk sama-sama menyebarkan mesej positif dan keriangan kepada semua.

Dalam keadaan semasa yang penuh dengan cabaran, Media Prima ingin menghulurkan bantuan dan sokongan kepada rakyat Malaysia untuk mengatasi kesukaran hidup serta memberikan hiburan dan semangat positif menerusi persembahan kandungan terbaik kami. Justeru, kempen Tahun Baharu Cina 2022, #Yoohoo2022 ataupun ‘Hu Zhu Hu Ai Yoohoo Xiang Qian Zou’ dalam sebutan bahasa Mandarin membawa mesej positif yang bermaksud saling membantu dan menyayangi sesama kita untuk terus yakin melangkah ke hadapan.”- Ketua Pegawai Operasi 8TV, Kevin Foo.

Bukan itu sahaja, kerjasama strategik daripada rakan-rakan penaja dapat direalisasikan kempen ini dengan sempurna dan dapat membawa sinar baharu kepada penonton kami menjelang sambutan Tahun Baharu Cina ini.Seiring dengan kempen #Yoohoo 2022 dan tibanya tahun Harimau, Media Prima memperkenalkan maskot harimau yang dinamakan sebagai ‘Yoohoo’ untuk memberi tuah, rezeki dan keriangan kepada rakyat Malaysia.

Kempen CNY 2022 #Yoohoo2022 turut menyediakan pelbagai aktiviti menarik dan orang ramai boleh berkongsi perasaan keterujaan mereka dalam menyambut Tahun Baharu Cina ini bersama ahli keluarga serta sahabat handai. Antara aktiviti tersebut adalah #Yoohoo2022 Dance Challenge, #Yoohoo2022 CNYWish, REBORN – Kolaborasi 8TV dan Karun Hijau Recycling, CNY Together.
DISERIKAN DENGAN BARISAN SELEBRITI POPULAR!

Sesi pelancaran Kempen CNY 2022 turut diserikan dengan kehadiran barisan selebriti popular seperti Emily, Houson, Yeejie, Bernard, Emily Chan, Wilson Lee, Yuan Teng, April, Freddie, Chang Yong, Angela, Hong Hui dan Shusen Woon yang mempromosikan drama khas CNY 2022. Jangan ketinggalan untuk menyaksikan mini drama EXPRESS HAPPINESS lakonan Yuan Teng, April, Freddie, Houson dan Yeejie pada setiap hari Jumaat dan Sabtu, pukul 9.00 malam bermula 1 Januari 2022. Drama Gong Xi Fa Cai lakonan Bernard, Jordon Sen, Emily Chan, Wilson Lee dan Orange Tan akan menemui penonton pada setiap hari Isnin hingga Khamis, pukul 9.00 malam bermula 10 Januari 2022.

Selain itu, 8TV juga menyediakan pelbagai program khas bersempena dengan sambutan CNY 2022 termasuklah 8 E-News Mini Concert dan Yoohoo 2022. Nantikan telefilem CNY My Dream My Wish lakonan Chang Yong, Angela, Hong Hui, Shusen Woon di portal video tonton CINEMA.
Barangan eksklusif kempen CNY 2022 #Yoohoo2022 seperti Yoohoo plush toy (termasuk album CNY 2022), Yoohoo T-shirt dan Yoohoo pelitup muka pembedahan 4-lapis (berserta ruang simpanan pelitup muka) boleh didapati di Kedai Buku Popular, laman sesawang rasmi www.popularonline.com.my dan platform perniagaan elektronik di seluruh Malaysia mulai 8 Disember 2021.
Layari info terkini dan program tentang kempen #Yoohoo2022 di laman sesawang rasmi https://www.rojaklah.com/yoohoo2022 dan rancakkan perbualan di platform sosial media dengan menggunakan #Yoohoo2022 tau!


Media Prima Lancar Tabung Kemanusiaan, Bantu Golongan Terkesan Akibat COVID-19

Di saat negara kita sedang mengharungi situasi getir melawan wabak COVID-19, Media Prima Berhad menerusi satu kenyataan hari ini merayu sumbangan segera daripada orang ramai bagi membantu usaha melawan penularan wabak COVID-19 di Malaysia.
LANCAR KEMPEN PENGUMPULAN DANA BANTUAN KEMANUSIAAN COVID-19

Media Prima telah melancarkan kempen pengumpulan dana untuk Bantuan Kemanusiaan COVID-19, melalui Tabung Kemanusiaan Media Prima-NSTP (Media Prima-NSTP Humanitarian Fund), bagi membantu Kerajaan terutamanya dalam merawat pesakit-pesakit COVID-19 dan membantu mereka yang terkesan akibat virus ini.
Setiap sumbangan – besar atau kecil – amat bermakna. Semua sumbangan yang diterima akan disalurkan untuk tujuan pembelian kelengkapan perubatan yang kritikal dan keperluan lain bagi membantu usaha pemulihan pesakit-pesakit yang dijangkiti wabak ini.

Menurut Datuk (Dr) Syed Hussian Aljunid, Pengerusi Kumpulan, Media Prima, sebagai kumpulan media bersepadu yang terbesar di Malaysia, adalah menjadi tanggungjawab untuk bukan sahaja membantu mewujudkan kesedaran dan menyampaikan berita terkini yang tepat pada masanya, malahan menyampaikan bantuan kemanusiaan. Beliau menambah, Media Prima akan menggunakan platform-platform media bagi mencapai demografi sosial yang luas serta merayu untuk bantuan ini dan tidak akan berhenti sehingga virus ini dapat dibendung.
MENYALURKAN KEPERLUAN SEGERA DAN KRITIKAL

Beliau turut berkata bahawa Media Prima akan bekerjasama dengan pihak-pihak berkenaan bagi menyalurkan sumbangan tersebut dan telahpun menghubungi hospital-hospital bagi menentukan keperluan segera dan kritikal diperlukan mereka. Orang ramai boleh menyumbang ke tabung ini melalui cek, perbankan dalam talian atau deposit kepada Media Prima-NSTP Humanitarian Fund (MAYBANK: 5141-0532-3170). Para penderma boleh emel slip transaksi bank dan menyatakan COVID-19 kepada [email protected] untuk pengeluaran resit.
Semua cek boleh dibayar (payable) kepada Media Prima-NSTP Humanitarian Fund dengan menulis ‘COVID-19’ di belakang cek tersebut. Sila alamatkan cek tersebut kepada Jabatan Komunikasi Korporat Kumpulan, Media Prima Berhad, Tingkat 3, Anjung Liku, Balai Berita, 31, Jalan Riong, 59100 Bangsar, Kuala Lumpur.

Tabung Kemanusiaan Media Prima-NSTP terus wujud kerana kemurahan hati para penderma yang berkongsi visi betapa pentingnya untuk menjadi individu yang bertanggungjawab dalam masyarakat hari ini. Sejak dilancarkan pada tahun 1991, Tabung ini telah menyalurkan bantuan kepada mereka yang memerlukan bantuan perubatan, bencana dan ekonomi.


Media Prima Lantik 3 Individu Beri Nafas Baharu Platform Radio RIPPLE

Media Prima Berhad hari ini mengumumkan pelantikan pengurusan kanan di platform radionya, RIPPLE. Encik Nazri Noran dilantik sebagai Ketua Pegawai Eksekutif dan Encik Aaron Pinto sebagai Ketua Pegawai Kandungan berkuatkuasa 1 Jun 2021.
MEDIA PRIMA UMUM PERLANTIKAN BARU PENGURUSAN KANAN RIPPLE
Encik Nazri Noran

Encik Nazri Noran yang dilantik sebagai Ketua Pegawai Eksekutif ini mempunyai pengalaman lebih 20 tahun dalam industri hiburan. Beliau mempunyai pengalaman luas dalam bidang penyiaran radio dan dikenali kerana kepakaran menyediakan kandungan yang berjaya menawan hati para pendengar tempatan. Beliau sebelum ini bertugas sebagai Penolong Kanan Timbalan Presiden, Astro Radio bahagian Radio Melayu dan Tamil, di mana beliau mengetuai jenama-jenama radio ERA, Sinar, Gegar, ZAYAN dan Raaga. Dalam peranan barunya di Media Prima, Encik Nazri akan bertanggungjawab ke atas strategi dan operasi keseluruhan RIPPLE dalam mengukuhkan lagi kedudukannya sebagai rangkaian radio yang popular.
Encik Aaron Pinto

Teraju pengurusan radio RIPLLE seterusnya adalah Encik Aaron yang akan melapor kepada Encik Nazri. Beliau mempunyai pengalaman lebih 26 tahun dalam industri radio dan telah bertanggungjawab dalam mentransformasi jenama dan produk radio untuk menaikkan semula pertumbuhan jumlah pendengar dan perolehan. Beliau sebelum ini merupakan Ketua Kandungan, Astro Radio dan mengetuai strategi pembangunan kandungan dan bakat bagi 12 jenama Astro Radio.

Datuk Jake Abdullah
Turut dilantik, Datuk Jake sebagai pakar runding kepada RIPPLE. Beliau akan memberikan khidmat pakar runding dan membantu merangka strategi berkaitan kandungan, penjenamaan dan pendengar radio.Datuk Jake adalah seorang veteran dalam industri media dan penyiaran dengan lebih 20 tahun pengalaman dalam penubuhan beberapa stesen radio yang berprestij dan peneraju pasaran di Asia. Beliau adalah Ketua Pegawai Eksekutif, Pyjama Media Sdn Bhd dan bekas Ketua Pegawai Eksekutif, Astro Radio.

 “Kami dengan sukacitanya mengalu-alukan kehadiran Encik Nazri, Encik Aaron dan Datuk Jake sebagai pasukan RIPPLE.” Encik Rafiq Razali, Pengarah Eksekutif Kumpulan, Media Prima.
Kumpulan juga mengumumkan Encik Seelan Paul, bekas Ketua Pegawai Eksekutif RIPPLE, telah ditukar ke Rangkaian Televisyen Media Prima dan dilantik sebagai Ketua Pegawai Eksekutif, ntv7 berkuatkuasa 1 Mei 2021.


Media Prima Lantik Pengarah Urusan & Ketua Pegawai Kewangan Kumpulan Baharu

Media Prima Berhad dengan sukacitanya mengumumkan pelantikan Encik Rafiq Razali sebagai Pengarah Urusan Kumpulan dan Encik Rosli Sabarudin sebagai Ketua Pegawai Kewangan Kumpulan berkuatkuasa 1 Oktober 2021.
LANTIKAN ENCIK RAFIQ SEBAGAI PENGARAH URUSAN, ENCIK ROSLI KETUA PEGAWAI KEWANGAN
Encik Rafiq Razali

Sebagai Pengarah Urusan Kumpulan, Encik Rafiq mempunyai pengalaman yang luas dalam bidang pembangunan perniagaan dan perancangan strategik. Rekod prestasi beliau termasuklah dalam penubuhan dan penskalaan syarikat-syarikat permulaan (start up) berkaitan digital dan teknologi maklumat.
Encik Rafiq menyertai Media Prima pada 15 April 2016 sebagai Ketua Pegawai Eksekutif, Kumpulan REV Media dan seterusnya dilantik sebagai Pengarah Eksekutif Kumpulan pada 18 Februari 2021. Beliau berjaya memimpin Media Prima menjadi antara syarikat media digital yang unggul di Malaysia dengan menyatukan strategi digital Kumpulan dan meluaskan capaian digital serta aset-asetnya.

Encik Rosli Sabarudin

Kumpulan juga mengumumkan pelantikan Encik Rosli sebagai Ketua Pegawai Kewangan Kumpulan. Beliau menyertai Media Prima pada tahun 2012 dan pada masa itu skop tanggungjawab beliau termasuklah sebagai Pengawal Kewangan kepada Rangkaian Televisyen Media Prima dan Primeworks Studios.
Encik Rosli memainkan peranan penting dalam penubuhan syarikat CJ Wow Shop (kini dikenali sebagai WOWSHOP), sebuah syarikat usahasama Media Prima dan Bahagian Beli-belah, syarikat CJ ENMO dari Korea Selatan. Beliau dilantik sebagai Pemangku Ketua Pegawai Kewangan Kumpulan pada 24 April 2020 dan sebelum itu berkhidmat sebagai Pengurus Besar Kumpulan, Bahagian Kewangan (Laporan Kewangan, Sistem dan Operasi).
Datuk Seri (Dr) Syed Hussian Aljunid
Datuk Seri (Dr) Syed Hussian Aljunid, Pengerusi Kumpulan, Media Prima, berkata:
“Kini merupakan masa yang sesuai untuk memberi laluan kepada pasukan kepimpinan baru. Lembaga Pengarah dengan sukacitanya mengumumkan pelantikan Encik Rafiq sebagai Pengarah Urusan Kumpulan dan Encik Rosli sebagai Ketua Pegawai Kewangan Kumpulan. Kedua-dua mereka telah memainkan peranan penting dalam memacu prestasi positif Kumpulan sejak beberapa bulan kebelakangan ini.”
Selamat bertugas!


Media Prima Lantik Samuel Wee Ketua Pegawai Eksekutif REV Media Baharu

Media Prima Berhad melantik Samuel Wee sebagai Ketua Pegawai Eksekutif, Kumpulan REV Media bahagian perniagaan digital Kumpulan berkuatkuasa 1 Oktober 2021. Beliau akan melaporkan kepada Encik Rafiq Razali, Pengarah Urusan Kumpulan, Media Prima.
Baca juga: Media Prima Lantik Pengarah Urusan & Ketua Pegawai Kewangan Kumpulan Baharu

MEDIA PRIMA LANTIK SAMUEL WEE KETUA PEGAWAI EKSEKUTIF KUMPULAN REV MEDIA

Sam mula menyertai Media Prima pada tahun 2017 sebagai Pengurus Besar, Operasi Perniagaan, Kumpulan REV Media (dahulunya dikenali sebagai REV Asia Holdings, anak syarikat Media Prima Digital) dan seterusnya menjadi Ketua Pegawai Operasi pada tahun 2020. Beliau memainkan peranan penting dalam perkembangan REV Media untuk menjadi penerbit digital nombor satu di Malaysia dan kini mewakili lebih 40 jenama ternama serta menjangkau 15 juta orang di Malaysia.

Sebelum menyertai Media Prima, Sam dan beberapa orang pengasas telah menubuhkan REV Asia Holdings, iaitu kumpulan media digital yang terkemuka di Malaysia dan telah membeli SAYS, OHBULAN! dan ViralCham bagi mempercepatkan pertumbuhannya. Beliau juga mengetuai peluasan perniagaan REV Asia Holdings ke Filipina, Indonesia dan Vietnam. REV Asia Holdings telah dibeli oleh Media Prima pada Ogos 2017 dan kemudiannya dikenali sebagai Kumpulan REV Media pada tahun 2020.

Bercerita mengenai permulaan karier, Sam memulakan kerjayanya bersama HSBC Malaysia dalam bahagian Strategi Korporat dan Transformasi Perniagaan sebelum menceburi bidang penubuhan syarikat permulaan (start-up) sebagai salah seorang pengasas SAYS. Sam memiliki Ijazah Sarjana Muda Kewangan dan Pengurusan dari University of Technology, Sydney dan juga penerima Anugerah Usahawan Muda HSBC 2006 (Asia).
Sam akan menggantikan Encik Rafiq Razali sebagai Ketua Pegawai Eksekutif, Kumpulan REV Media, yang dilantik menjadi Pengarah Urusan Kumpulan, Media Prima Berhad pada 1 Oktober 2021.


Media Prima Perkenal Nafas Baharu Radio, Lebih Segar!

Platform radio Media Prima, Media Prima Audio atau MPA (dahulunya dikenali sebagai RIPPLE) hari ini mengumumkan berkenaan penjenamaan semula nama syarikat dan melaksanakan strategi kandungan yang baharu selepas perlantikan pengurusan kanan baharu yang diumumkan pada bulan Jun lalu.
NAFAS BAHARU PLATFORM RADIO MEDIA PRIMA

Ketua Pegawai Eksekutif MPA, Encik Nazri Noran telah melancarkan perubahan utama strategik bagi syarikat termasuk penjenamaan semula semua stesen radio MPA, perubahan kandungan dan juga barisan penyampai serta merangka semula strategi secara keseluruhan bagi stesen radio dibawahnya. Dua stesen radio iaitu Hot FM dan Fly FM masih mengekalkan nama yang sama tetapi tampil dengan penyampaian dan kandungan yang serba baharu dan berbeza, dengan perubahan logo dan wajah yang baharu dan lebih segar. Sementara itu, dua stesen radio lagi, yang sebelum ini dikenali sebagai One FM dan Kool FM, kini masing-masing diberi nafas baharu sebagai 8FM dan Buletin FM.
“Penjenamaan semula secara holistik ini pertama kali dilakukan oleh Media Prima Audio selepas 15 tahun beroperasi. Ini adalah untuk memberikan peluang kepada kami untuk mengukuhkan lagi kedudukan sebagai stesen radio terkemuka di negara ini.”

MEMPERKENALKAN APLIKASI AUDIO+

Media Prima Audio juga teruja untuk memperkenalkan jenama aplikasi mudah alih kami yang baru iaitu Audio+. Audio+ adalah aplikasi baru yang akan menjadi pusat sehenti bagi anda untuk mendapatkan pelbagai kandungan radio, digital dan sosial antaranya siaran radio secara langsung, podcast, video dan banyak lagi. Aplikasi ini boleh dimuat turun menerusi Google Play, App Store dan Huawei AppGallery.
1.HOT FM

Hot FM, Kini Lebih Muzik Yang Hangat akan menjadi satu pusat untuk pendengar dapatkan pelbagai hiburan dan maklumat melalui kandungan yang lebih menarik, penceritaan yang lucu dan muzik yang lebih hangat.
Hot FM boleh didengari menerusi frekuensi 97.6FM di Lembah Klang, 88.2FM Alor Setar dan Pulau Pinang; 104.5FM Ipoh; 90.1FM Johor Bahru dan Singapura; 92.4FM Kuantan; 105.1FM Kota Bharu; 87.7FM Kota Kinabalu; 94.3FM Kuching; 104.3FM Melaka; 99.5FM Seremban; 90.5FM Taping; 105.0 Kuala Terengganu.
Secara alternatif, para pendengar juga boleh mendengar Hot FM secara live streaming di www.hotfm.audio dan YouTube Hot TV. Untuk perkembangan dan pengisian digital paling hangat, boleh terus ikuti laman sosial Hot FM di Facebook Hot FM, Instagram @hotfm976 dan Twitter @hotfm976 dan Whatsapp 017-302 8822. Hot FM juga boleh didengar menerusi aplikasi Audio+, yang boleh dimuat turun di Apple App Store, Google Play dan Huawei App Gallery.
2.BULETIN FM

Buletin FM, Info Terkini & Muzik Sepanjang zaman akan membawakan berita terkini dan isu-isu semasa juga analisis yang pasti akan memberi penjelasan yang lebih tepat, pengkongsian cerita-cerita positif dan akan memberikan muzik yang dikenali ramai sepanjang hari.
Buletin FM boleh didengari menerusi frekuensi 101.3FM di Lembah Klang; 90.2FM Penang; 93.6FM Kuala Terengganu; 88.6FM Kota Bharu; 107.3FM Alor Setar; 104.3FM Sarawak.
Secara alternatif, para pendengar juga boleh mendengar Buletin FM secara live streaming di www.buletinfm.audio dan YouTube Buletin TV. Untuk perkembangan dan pengisian digital berinfomatif, boleh terus ikuti laman sosial Buletin FM di Facebook Buletin FM, Instagram @buletinfm dan Twitter @buletinfm dan Whatsapp 017-276 5656. Buletin FM juga boleh didengar menerusi aplikasi Audio+, yang boleh dimuat turun di Apple App Store, Google Play dan Huawei App Gallery.
3.FLY FM

Fly FM kini tampil serba baharu dengan menawarkan komedi mencuit hati, penceritaan bertaraf dunia, kandungan yang lebih menarik dan muzik yang familiar sepanjang hari. Fly FM kini serba baharu bersama Douglas Lim & Ili di pagi hari dan Muzik yang ANDA perlukan sepanjang hari!
Fly FM boleh didengari menerusi frekuensi 95.8FM di Lembah Klang; 98.6FM Seremban; 94.0FM Melaka; 89.9FM Penang; 107.5FM Kuala Terengganu; 107.4FM Kota Bharu; 87.6FM Kuantan; 87.9FM Ipoh; 99.1FM Alor Setar; 102.5FM Johor Bahru.
Secara alternatif, para pendengar juga boleh mendengar Fly FM secara live streaming di www.flyfm.audio dan YouTube Fly TV. Untuk perkembangan dan pengisian digital yang menghiburkan, boleh terus ikuti laman sosial Fly FM di Facebook FM FM, Instagram @flyfm958 dan Twitter @flyfm958 dan Whatsapp 017-295 1144. Fly FM juga boleh didengar menerusi aplikasi Audio+, yang boleh dimuat turun di Apple App Store, Google Play dan Huawei App Gallery.
4.8FM

8FM yang dahulunya One FM, menyasarkan untuk menghiburkan dan berkongsi kandungan menarik bersama masyarakat Cina di Malaysia melalui penceritaan bertaraf dunia, positif dan muzik yang familiar sepanjang hari. 8FM 听好音乐，过好生活 Love Music, Cherish Life.
8FM boleh didengari menerusi frekuensi 88.1FM di Lembah Klang; 88.3FM Seremban; 88.1FM Melaka; 87.8FM Penang; 95.7FM Kota Kinabalu; 88.1FM/105.3FM Johor/Johor Bahru; 100.4FM Kuantan; 87.6FM Ipoh; 87.8FM Kedah; 98.3FM Kuching.
Secara alternatif, para pendengar juga boleh mendengar 8FM secara live streaming di www.8fm.audio dan YouTube 8FM881. Untuk perkembangan dan pengisian digital yang menghiburkan, boleh terus ikuti laman sosial 8FM di Facebook 8FM881 dan Instagram @8fm881 dan Whatsapp 017-251 0110. 8FM juga boleh didengar menerusi aplikasi Audio+, yang boleh dimuat turun di Apple App Store, Google Play dan Huawei App Gallery.


Media Prima Raih 3 Anugerah Di Asian Academy Creative Awards (AACA) 2022

Rangkaian Televisyen Media Prima (RTMP) menerima tiga anugerah pada peringkat nasional Asian Academy Creative Awards (AACA) 2022 yang telah diumumkan baru-baru ini. Tiga anugerah itu diberikan kepada Tinta Syurga (TV3), 999 ‘Jenayah Banjir’ (TV3) dan ‘My Dream, My Wish’ (8TV).
Kemenangan ini telah melayakkan Rangkaian Televisyen Media Prima bersaing dengan program-program dari lebih 10 buah negara Asia Pasifik pada malam Grand Awards and Gala Finals yang bakal diadakan pada 7 dan 8 Disember ini di Singapura.

Baca juga: Media Prima Kekalkan Momentum Pendapatan, Catat Keuntungan RM20.8 Juta Separuh Tahun Pertama 2022
MEDIA PRIMA RAIH 3 ANUGERAH DI ASIAN ACADEMY CREATIVE AWARDS (ACCA)

Tinta Syugra merupakan satu dokumentari istimewa khas Nuzul Al-Quran dianugerahkan sebagai pemenang anugerah Asian Academy Creative Award 2022 di bawah kategori Best Documentary Programme (One-Off) dan tercalon dalam kategori Goddess of Creativity Award.

Tinta Syurga adalah sebuah dokumentari menceritakan tentang misi menghasilkan mushaf (naskhah Al-quran bertulis tangan) untuk percetakan Al-Quran di Malaysia. Sebelum Al-Quran dicetak, kerja-kerja penyalinan Al-Quran dilakukan secara manual dengan tangan menulis di atas manuskrip bersaiz A1.
Best Current Affairs Programme or Series di Asian Academy Creative Award 2022 dimenangi oleh program jenayah iaitu 999. Program 999 menerusi episod ‘Jenayah Banjir’ berjaya meraih perhatian ramai dengan paparan kejadian-kejadian jenayah yang berlaku ketika banjir besar melanda Taman Sri Muda, Shah Alam pada akhir tahun lalu.

Beberapa premis dipecah masuk dan paling mengejutkan ada juga cubaan merompak mesin ATM sekaligus menyebabkan banyak kerosakan harta benda sekitar tempat kejadian. Di dalam kesempitan ada juga yang mengambil kesempatan atas mangsa-mangsa banjir dengan melarikan kereta yang terkandas dalam banjir di samping pelbagai kejadian lain yang berlaku ketika banjir teruk melanda di kawasan yang tidak dijangka ini.
Manakala, “My Dream, My Wish”, terbitan 8TV pula meraih anugerah Best Single Drama/Telemovie/Anthology Episode. Telefilem ini mengisahkan tentang seorang graduan bernama Chang Yong yang menganggur ketika pandemik dan berazam untuk memenuhi hasrat terakhir bapanya dengan menceburi perniagaan membuat pau yang dimiliki oleh keluarganya. Sepanjang pengalaman dan perjalanan dengan mendiang ayahnya yang masih muncul dalam dunia realiti, Chang Yong belajar bagaimana untuk menjadi orang yang lebih bertanggungjawab dan mendekatkan diri dengan ibu dan kakaknya.

Tahniah kepada penerbitan krew Tinta Syurga (TV3), 999 ‘Jenayah Banjir’ (TV3) dan ‘My Dream, My Wish’ (8TV) yang berjaya mewakili Malaysia pada peringkat nasional Asian Academy Creative Awards (AACA) 2022. Untuk mengetahui pemenang yang berjaya, nantikan Malam Gala Anugerah Asian Academy Creative Awards 2022 yang bakal diadakan pada 7 dan 8 Disember ini yang bakal berlangsung di Chijmes Hall, Singapura.


Media Prima Raih 5 Anugerah Media Jabatan Kesenian & Kebudayaan Negara!

Media Prima Berhad telah menerima lima anugerah di malam apresiasi Kementerian Pelancongan, Seni dan Budaya Malaysia (MOTAC) melalui Jabatan Kebudayaan dan Kesenian Negara (JKKN) baru-baru ini.
Baca juga: Cara Tukar Nama Bil Elektrik Kepada Nama Penyewa Secara Online, Elak Tuan Rumah Rugi!

MEDIA PRIMA RAIH 5 ANUGERAH
Anugerah Media Jabatan Kesenian dan Kebudayaan Negara -anugerah yang diterima adalah sebagai penghargaan kementerian tersebut kepada pengamal-pengamal media yang sentiasa memberi sokongan kepada mereka.

Anugerah Media JKKN 2021 ini telah disampaikan oleh YB Dato’ Sri Hajah Nancy Shukri, Menteri Pelancongan, Seni dan Budaya Malaysia (MOTAC). Media Prima Berhad telah menerima dua kategori anugerah iaitu menerusi Kategori Media Elektronik Terbaik 2021 dan Kategori Media Cetak Terbaik 2021.

Kategori Media Elektronik Terbaik 2021 telah diberikan kepada program bual bicara Malaysia Hari Ini (MHI), Wanita Hari Ini (WHI), Borak Kopitiam (BK) dan program hiburan sensasi Melodi yang telah diwakili oleh Mohd Rose Abdullah. Sementara Kategori Media Cetak Terbaik 2021 diberikan kepada Pengarang Rencana Harian Metro iaitu Hartini Mat Nawi dan wartawan Berita Harian, Zubir Mohd Yunus. Masing-masing telah membawa pulang Plak dan Sijil Penghargaan dari JKKN.
Tahniah!


Media Prima Umum Akan Beroperasi Hanya Di Tiga Lokasi Sahaja

Syarikat media gergasi, Media Prima Berhad dalam satu kenyataan memaklumkan bahawa bakal meneruskan operasinya kepada tiga lokasi sahaja iaitu di Sri Pentas Bandar Utama, Balai Berita 2 Shah Alam (BB2) dan Glenmarie Studios Shah Alam (Glenmarie Studios) bagi menepati keperluan aliran serta kecekapan ruang kerja.
Kenyataan itu dibuat sebagai maklum balas terhadap artikel yang dikeluarkan sebuah portal tempatan mengenai pengosongan Balai Berita 1 Bangsar (NSTP Bangsar).

Melebihi keperluan kapasiti, operasi 3 lokasi sahaja

Seperti diumumkan pada 4 Jun lalu, Media Prima sedang melaksanakan beberapa inisiatif berkaitan semakan semula model pendapatan dan pengurusan kos membabitkan perubahan operasi bagi menangani ketidakcekapan kos daripada pertindihan kerja.

Berdasarkan aliran kerja semasa yang dipertingkatkan, ruang pejabat dan studio bagi keempat-empat lokasi yang melebihi sejuta kaki persegi melebihi ruang yang diperlukan Media Prima. Justeru, Media Prima bakal beroperasi sepenuhnya di tiga lokasi sahaja iaitu Sri Pentas, Balai Berita 2, dan Glenmarie Studios.

Namun sebarang langkah berkaitan operasi dan pengosongan bangunan perlu melalui perbincangan dan persetujuan bersama antara Media Prima dan PNB Development Sdn Bhd (PNBD). Ini kerana pada 2018, kedua-dua pihak telah menandatangani perjanjian jual dan sewa semula membabitkan bangunan Balai Berita 1 Bangsar (BB1).


Media Prima Umum Kolaborasi Bersama Ziff Davis, Perkenal Platform Digital IGN Southeast Asia

Media Prima Digital, satu daripada syarikat media digital terkemuka di Asia Tenggara, hari ini mengumumkan kerjasama dengan syarikat media digital global Ziff Davis, yang merupakan sebahagian dari J2 Global, untuk mengendali operasi IGN Southeast Asia (sea.ign.com) untuk penggemar hiburan dan permainan digital di Malaysia, Singapura, Indonesia dan Filipina.
MEDIA PRIMA BERKOLABORASI DENGAN MEDIA DIGITAL GLOBAL ZIFF DAVIS

IGN adalah jenama media terkenal di dunia dalam kalangan peminat permainan digital, filem dan hiburan, kini tersedia dalam 30 edisi antarabangsa, 26 bahasa dan meliputi 115 negara. IGN mencapai audien global sebanyak 196 juta pengguna di seluruh laman web, video dan platform sosial (Google Analytics & platform metrik, purata bulanan pada Q1 2019).

IGN merupakan satu daripada jenama media yang paling maju di dunia, bukan sahaja dalam bidang hiburan, malahan dalam pelbagai kategori. Profil globalnya (world.ign.com) menawarkan peluang unik untuk para pengiklan, yang memberi skala dan perkaitan tempatan “local audience reach” dalam setiap pasaran utama di seluruh dunia.

WUJUD PLATFORM UNIK, CAPAI PELANGGAN SEANTERO DUNIA

IGN Southeast Asia menyesuaikan formula IGN untuk audiens tempatan yang berminat untuk mendapatkan kandungan asli terbaharu, mewujudkan platform unik untuk jenama melibatkan diri dengan pengguna melalui pengiklanan, penajaan dan juga acara tapak. IGN Southeast Asia juga akan membantu syarikat-syarikat di rantau ini untuk mencapai pelanggan merentasi dunia, melalui rangkaian global IGN.
Kerjasama baru untuk IGN Southeast Asia menyusuli perjanjian yang sama di antara anak syarikat Media Prima Berhad ( Media Prima atau Kumpulan), REV Asia, dengan Ziff Davis pada tahun 2018 untuk Mashable Southeast Asia (sea.mashable.com), serta kerjasama berasingan di rantau Asia seperti IGN Japan dan IGN China, dan di seluruh dunia termasuk Amerika Latin, Eropah, Timur Tengah, Afrika dan India.
ASET-ASET DIGITAL SUMBANG TRAFIK SEBANYAK 14.2 JUTA PELAWAT!

Kini, aset-aset digital utama Media Prima termasuk SAYS, OHBULAN!, Viralcham, BH Online, NST Online dan My Metro, yang menyumbang kepada trafik keseluruhan Kumpulan sebanyak 14.2 juta pelawat unik bulanan. Media Prima juga baru-baru ini menjadi pilihan #1 dalam kandungan mudah alih (“mobile content”). Melalui kerjasama baharu ini, Kumpulan berharap untuk memperluaskan jangkauannya merentasi rantau sambil meningkatkan pertumbuhan pendapatan digitalnya.
Menurut Rafiq Razali, Ketua Pegawai Eksekutif Media Prima Digital, berkata: “Kami sangat teruja untuk terus memperkukuh kerjasama kami dengan Ziff Davis dengan kehadiran IGN Southeast Asia. Kami percaya bahawa kerjasama ini dapat membantu mempercepat kewujudan dan pendapatan digital Kumpulan di peringkat tempatan dan serantau, terutamanya dalam industri permainan digital merentasi pasaran utama lain di Asia Tenggara. Sebagai kumpulan media digital, kami sedar bahawa permainan dan e-sukan adalah masa depan dan kami akan menyokong dan mengembangkan industri tersebut di rantau ini.”

Adam Doree, Naib Presiden, Kerjasama Antarabangsa di Ziff Davis turut berkata: “Kami sangat bersemangat untuk mengembangkan kerjasama kami dengan Media Prima Digital yang merupakan salah satu daripada syarikat media digital utama di Asia Tenggara. Rantau ini menjadi tumpuan global bagi syarikat-syarikat hiburan dan permainan digital yang mencari pertumbuhan baru, dan kami percaya di bawah kepimpinan Media Prima, IGN Southeast Asia berada dalam kedudukan yang baik untuk memenuhi keperluan para pelanggan sebagai destinasi utama peminat.”


Media Prima Umum Papar Tajuk Berita Pada Skrin Besar Secara ‘Live’ Untuk Orang Ramai

Selari dengan peningkatan pencarian maklumat dalam media arus perdana dan media sosial, Media Prima Berhad (“Media Prima” atau “Kumpulan”), kumpulan media bersepadu terkemuka di Malaysia, hari ini mengumumkan pelancaran perkhidmatan baru yang memaparkan kandungan berita pada skrin besar untuk orang ramai di sekitar Lembah Kelang.
PAPAR TAJUK BERITA SECARA LIVE DI JALAN,LALUAN LRT

BIG News by NSTP adalah perkhidmatan digital terbaharu Media Prima yang memaparkan tajuk berita secara ‘live’ daripada The New Straits Times Press (“NSTP”) melalui skrin pengiklanan digital luar rumah (“OOH”) Kumpulan. Tajuk berita utama yang terkini akan diambil melalui ‘Berita Paling Banyak Dibaca’ daripada NST Online dan BH Online. Ianya juga akan dikemas kini secara berkala di lokasi terpilih di antara pukul 7 pagi sehingga 7 malam setiap hari. Kini, perkhidmatan ini disediakan di tujuh lokasi di Kuala Lumpur, dengan perancangan untuk diperluaskan melalui skrin-skrin di sepanjang Monorel KL, LRT Laluan Kelana Jaya dan LRT Laluan Ampang, menjadikan jumlah keseluruhan skrin kepada 23.
Pelancaran BIG News ini merupakan kerjasama antara NSTP dan Big Tree, sejajar dengan strategi Kumpulan untuk memastikan rakyat Malaysia mendapat maklumat terkini di mana-mana sahaja dan pada bila-bila masa. NSTP dikenali dengan penerbitan beberapa akhbar tertua dan paling dipercayai di Malaysia, dalam bentuk surat khabar dan dalam talian. Big Tree pula adalah peneraju pasaran industri OOH Malaysia dengan jangkauan pengiklanan terbesar melalui pelbagai platform media bersepadu dan inventori yang meluas dalam berbagai saluran.

ORANG RAMAI BOLEH DAPAT BERITA SAHIH DIMANA SAHAJA

Pengarah Urusan Kumpulan Prima Media, Dato’ Iskandar Mizal Mahmood berkata, mereka akan terus mencari kaedah kreatif dan berkesan untuk berkongsi kandungan dengan audiens dan juga memperkenalkan perkhidmatan baru kepada rakan-rakan niaga. Selain itu, apabila kita telah kembali kepada rutin dan menyesuaikan diri dengan norma baharu, OOH digital adalah medium yang sangat efektif untuk menjangkau orang ramai. Dengan pelancaran BIG News by NSTP, anda tidak perlu berada dalam bangunan ataupun memeriksa telefon bimbit untuk mendapatkan berita terkini daripada sumber NSTP yang sahih, melalui rangkaian media OOH digital Big Tree di seluruh Malaysia.
Tambah beliau, “Tajuk berita utama akan dipaparkan kepada pengguna dan penumpang kenderaan di Lembah Kelang yang berada dalam perjalanan melalui tiga kali selang masa pada waktu puncak. Kami juga akan menerokai pelbagai alternatif untuk para pengiklan menggunakan khidmat kami melalui kandungan tajaan. Ini menunjukkan keupayaan Media Prima sebagai sebuah kumpulan media bersepadu yang menyediakan perkhidmatan unik kepada audiens dan penyelesaian media secara total kepada para pengiklan.”


Media Prima Umum Perolehan Balai Berita Bangsar, Jaminan Operasi Jangka Panjang

Media Prima Berhad, kumpulan media bersepadu sepenuhnya terbesar di Malaysia, mengumumkan perolehan ibu pejabatnya di Bangsar, Kuala Lumpur, sebagai sebahagian daripada pelan pengukuhan jangka panjang terhadap operasi perniagaan Kumpulan.
MEDIA PRIMA & PNB DEVELOPMENT BAKAL MATERAI PEROLEHAN JUAL BELI

Media Prima menyambut baik tawaran daripada PNB Development Sdn Bhd (“PNB Development”) bagi cadangan perolehan Balai Berita Bangsar dengan pertimbangan belian RM156.4 juta. Cadangan perolehan bakal dimaterai antara Media Prima dan PNB Development tertakluk kepada perjanjian jual beli rasmi.
Jika sebelum ini kita lihat bangunan Balai Berita NSTP, sebenarnya bangunan berkenaan merupakan ibu pejabat kumpulan dan pejabat anak-anak syarikat yang disewa Media Prima daripada PNB Development. Cadangan perolehan Balai Berita Bangsar ini juga dijangka memberi jaminan jangka panjang untuk memastikan operasi kumpulan berjalan lancar.

Bukan itu sahaja, Media Prima juga telah mengambil kira faktor lokasi strategik Balai Berita Bangsar – Lokasi optimum mendukung kadar pertumbuhan dan operasi kumpulan. Bagi tujuan penambahbaikkan, kumpulan berhasrat untuk melabur dalam pembikinan studio baru bagi melengkapkan studio yang sedia ada agar dapat menampung permintaan penghasilan kandungan yang semakin meningkat begitu juga menyatukan operasi pengumpulan berita.

Menurut Media Prima, cadangan perolehan merupakan pelan perniagaan strategik menjamin kelestarian masa hadapan dimana ia juga dapat mengurangkan risiko potensi kenaikan kadar sewaan.
Pada 2018, Media Prima terlibat dalam perjanjian urus niaga jualan dan pajak bersama PNB Development, melibatkan aset milik The New Straits Times Press (Malaysia) Berhad termasuk Balai Berita Bangsar.


Media Prima Umum Perolehan Separuh Pertama RM535.9 juta, Keuntungan CJ WOW SHOP Meningkat 19%

Media Prima Berhad (“Media Prima” atau “Kumpulan”), kumpulan media bersepadu sepenuhnya Malaysia, mengumumkan hari ini keputusan separuh pertama bagi tempoh kewangan berakhir 30 Jun 2019 (“1HFY19”).
Media Prima merekodkan perolehan 1HFY19 berjumlah RM535.9 juta berbanding RM623.0 juta bagi tempoh perbandingan (“1HFY18”) dalam cabaran ekonomi dan operasi semasa yang memberi kesan kepada Kumpulan secara keseluruhannya. Kumpulan merekodkan kerugian selepas cukai (“LAT”) RM53.6 juta berbanding keuntungan selepas cukai sebanyak RM8.7 juta dalam tempoh 1HFY18.

WALAUPUN ALAMI PENURUNAN TETAPI MASIH  KEKAL TEGUH DALAM ALAM DIGITAL

Meskipun perolehan digital Kumpulan bagi tempoh 1HFY19 menurun secara marginal sebanyak 3 peratus berbanding tempoh sebelumnya, Media Prima kekal sebagai pemain penting dalam alam digital susulan pemilikan jenama baru digital dan pendemokrasian kandungan dalam platform digital. Kumpulan kekal berada dalam kedudukan ketiga di Malaysia, selepas Google dan Facebook, menerusi terma pencapaian audien digital dan berjaya mengekalkan kedudukan sebagai pemimpin bagi kandungan dalam peralatan mudah alih di Malaysia dengan pelawat unik berjumlah 13.5 juta sebulan.

Datuk Syed Hussian Aljunid, Pengerusi Kumpulan Media Prima berkata bahawa, keputusan Kumpulan bagi separuh pertama tahun ini mencerminkan cabaran yang memberi kesan kepada syarikat media di seluruh dunia. Di tengah-tengah keadaan ekonomi tidak memberangsangkan yang memberi impak kepada perbelanjaan pengiklanan, khususnya bagi perniagaan tradisional, Kumpulan berjaya memulihkan keputusan suku kedua berbanding suku sebelum ini (“1QFY19”).

JENAMA DALAM TALIAN KEKAL TANGGA PERTAMA

Bagi tempoh enam bulan dalam kajian, Media Prima terus mengembangkan keupayaan digital dan perdagangan menerusi semua platform dalam usaha untuk mencapai peluang lebih baik dan terus kekal dalam trend yang baru muncul.
Jenama dalam talian The New Straits Times Press iaitu My Metro, BH Online dan NST Online, terus berada dalam kedudukan teratas di kalangan laman berita utama di Malaysia dengan masing-masing berjumlah 10.2 juta, 7.4 juta dan 3.6 juta purata pengguna sebulan ketika ini. Di sebalik percetakan, BH akan menjadi hos bagi edisi ke-32, anugerah hiburan pilihan pengguna tahunan iaitu Anugerah Bintang Popular BH, pada 22 September.
Rangkaian Televisyen Media Prima kekal di kedudukan sebagai penyiar dominan di Malaysia manakala Primeworks Studios melebarkan jualannya menerusi platform digital dan wilayah-wilayah baru. Primeworks Studios turut mengumumkan penyiaran filem baharu bagi tahun ini dan 2020 yang merangkumi filem aksi Sangkar (bakal ditayangkan pada 29 Ogos), Rock 4, Ejen Ali the Movie, dan J Retribusi, sambungan sekuel filem aksi hebat 2017 iaitu J Revolusi.
KUKUHKAN KEDUDUKAN DENGAN KERJASAMA ZIFF DAVIS

Media Prima Digital memasuki kerjasama dengan syarikat media digital global, Ziff Davis, untuk operasi IGN Southeast Asia (sea.ign.com) bagi hiburan dan peminat permainan di Malaysia, Singapura, Indonesia, dan Filipina. IGN adalah peneraju global jenama media bagi permainan digital, filem, hiburan dan peminat budaya yang mencecah audien global berjumlah 196 juta meliputi laman web, video dan platform sosial.
Kerjasama ini adalah susulan daripada perjanjian antara Ziff Davis dan REV Asia Holdings untuk Mashable Southeast Asia (sea.mashable.com). Media Prima Digital akan melabur lebih banyak sumber dalam permainan dan bahagian eSports dan melebarkan segmen serantau menerusi kerjasama. Kumpulan percaya perolehan dalam pengiklanan akan bertumbuh pantas dalam segmen ini.